Душанбеда янги туғилган чақалоққа Аҳмад Шоҳ Маъсуд ва унинг ўғли шарафига Маъсуд исми берилди.\n“Панжшир арслони” лақаби билан машҳур Аҳмад Шоҳ Маъсуд бир пайтлар совет қўшинларига, кейинчалик толибларга қарши уруш олиб борган. У 2001 йил 9 сентябрь куни “Ал Қоида” уюштирган суиқасд натижасида ўлган эди.\nЖажжи Маъсуд Афғонистонда, жумладан, Панжшир дарасида юз бераётган воқеаларни бутун Тожикистон ҳаяжон билан кузатиб турган кунларда дунёга келди. Панжширда афсонавий марҳум Аҳмад Шоҳ Маъсуднинг ўғли Аҳмад Маъсуд мамлакатни босиб олган толибларга қаршилик кўрсатиш ҳаракатига бошчилик қилмоқда.\n“Маъсуднинг ғалабасини ният қилиб”\nМавзуна Ҳайдарова фарзандини 7 сентябрь куни пойтахтдаги “Истиқлол” тиббиёт марказида дунёга келтирди.\n“Ўғлим Афғонистон воқеалари ва Аҳмад Маъсуд барчанинг тилидан тушмай қолган кунларда таваллуд топди. Илоҳим Аҳмад Маъсуд тарафдорларининг қўли баланд келсину Афғонистонда ниҳоят тинчлик ва хотиржамлик қарор топсин, деган ниятда фарзандимизга Маъсуд деб исм қўйдик”, дейди Мавзуна Ҳайдарова Озодлик радиоси билан суҳбатда.\nОтаси ўлганида Аҳмад Маъсуд 12 ёшли бола эди. “Панжшир арслони”нинг умрига “Ал Қоида” ҳудкуши завол бўлган эди: у дала қўмондони ҳузурига журналист қиёфасида ва ичига портловчи модда яширилган видеокамера билан келган.\nКенжа Аҳмад Маъсуд отасининг изидан бормоқда: аввалроқ у отаси “ислом фашистлари” деб атаган толибларга қарши сўнгги нафасигача жанг қилишини айтган эди.\nТолибон радикал ҳаракати жангарилари 15 август куни Кобулга кириб, бутун Афғонистон ҳудуди (Панжширдан ташқари) улар назоратига ўтганини эълон қилишди. Бир ҳафтадан сўнг, 22 август куни толиблар кенжа Аҳмад Маъсуддан тўрт соат ичида Панжшир вилоятини топширишни талаб қилиб, акс ҳолда қаршилик ҳаракати аъзолари жазоланишини айтишди.\nҚаршилик ҳаракати раҳбари ультиматумни рад этиб, минтақани толибларга таслим этишдан бош тортди. Шундан сўнг Панжшир дарасида қақшатқич жанглар бошланиб кетди. 6 сентябрь куни Толибон вилоятни ўз қўли остига олганини эълон қилди. Миллий қаршилик фронти эса бунга жавобан бутун Панжшир вилоятидаги стратегик нуқталарни эгаллаб турганини ва толибларга қарши урушни давом эттиришини билдирди.\n“Маъсуд – ёшларнинг идеали”\nСўнгги кунларда оммабоп ижтимоий тармоқларнинг тожик сегменти панжширликларни ва қаршилик ҳаракати раҳбари Аҳмад Маъсудни қўллаб-қувватлашга чақирилган шиорларга тўлиб кетди.\nАҳмад Маъсуд шижоатли ва довюрак йигит бўлса-да, дунё уни аввало, ўтган асрнинг 80-йилларида собиқ СССР қўшинларига қарши турган кучларнинг етакчиларидан бири бўлган отаси Аҳмад Шоҳ Маъсуд туфайли танийди.\nМарҳум қўмондонни Тожикистон раҳбарияти ҳамон ҳурмат қилади. 2 сентябрь куни Тожикистон президенти Эмомали Раҳмон Афғонистон миллий қаҳрамони Аҳмад Шоҳ Маъсуд билан Афғонистоннинг собиқ президенти, марҳум Бурҳониддин Раббонийни I даражали Исмоил Сомоний ордени билан тақдирлади.\nПрезидент фармонида ёзилишича, қўшни мамлакатнинг таниқли сиёсий арбоблари “1993-1996 йилларда тожиклар ўртасида кечган музокараларда кўмаклашгани ва воситачилик қилгани ҳамда Тожикистонда тинчлик ўрнатилишига қўшган улкан ҳиссаси учун” давлат мукофотларига сазовор бўлишган.\nТожик адиби, “Маъсуди сипоҳсолор” (“Лашкарбоши Маъсуд”) романи муаллифи Сайид Раҳмон айтишича, Аҳмад Шоҳ Маъсуд Тожикистонда фуқаролик уруши йилларида айниқса довруғ қозонган. Ўша пайтлар у Бурҳониддин Раббоний ҳукуматида мудофаа вазири лавозимида ишларди.\nАҳмад Шоҳ Маъсуд урушдан қочиб Афғонистон шимолига кўчиб борган тожикистонликларга катта ёрдам кўрсатган. Қолаверса, унинг ва Бурҳониддин Раббонийнинг саъй-ҳаракатлари туфайли Тожикистон ҳукумати ва Бирлашган тожик мухолифати музокара столига ўтирган.\n“Кўп инсонлар умр бўйи ўзларига идеал қидириб яшайдилар. Фуқаролар уруши йиллари Тожикистонда кўпчилик ўз идеалини топди – у Аҳмад Шоҳ Маъсуд эди. Нафақат тожиклар, балки кўплаб ажнабийлар ҳам Маъсуд билан бир марта суҳбатлашгандан сўнг унга мафтун бўлишарди. Мужоҳидларга асир тушган бир рус аскари Маъсуднинг жасурлиги ва инсоний фазилатларидан чунон ҳайратга тушганки, пировардида унинг хизматига кириб, шахсий қўриқчисига айланган”, ҳикоя қилади ёзувчи.\nМаъсудни Тожикистон билан қандай ришталар боғлайди?\nАфғонистон Толибон назорати остида бўлган 90-йиллар охирида Аҳмад Шоҳ Маъсуд оиласи Тожикистонда яшаб турган. Дарвоқе, кенжа Маъсуд 5 синфгача Душанбедаги форсий мактабда ўқиган. Ўша йиллар Тожикистондан Афғонистон шимолига мунтазам равишда озиқ-овқат ва бошқа маҳсулотлар етказиб туриларди.\n2001 йил 9 сентябрда “Ал Қоида” уюштирган суиқасдда оғир жароҳат олган Аҳмад Шоҳ Маъсудни Тоҳар вилоятидаги Хожа Баҳовуддин қишлоғидан дарҳол Тожикистонга жўнатишган эди, бироқ дала қўмондони кўп қон йўқотгани туфайли йўлда вафот этган.\n2001 йилда Аҳмад Шоҳ Маъсудга Афғонистоннинг Миллий қаҳрамони унвони берилган.\nАфғонистонда тўнғич Маъсуднинг мухлислари кўп, аммо душманлари ҳам топилади – улар қўмондонни, хусусан, Кобулга ҳужум қилганликда айблашади. Тарафдорлари эса айнан Маъсуднинг шарофати билан 1980-йилларда Панжшир вилояти Афғонистонга бостириб кирган СССР қўшинларига қаршилик марказларидан бири бўлганини урғулайдилар.\nАйтганча, “Панжшир арслони” лақабини унга совет ҳарбийлари қўйишган – Аҳмад Шоҳ Маъсуд совет қўшинларининг вилоятга ҳужумини тўққиз марта қайтаргани учун.\n1989 йили совет қўшинлари Афғонистонни тарк эди, тез орада СССР отли қудратли давлат ҳам барҳам топди.\nСоветлардан сўнг Аҳмад Шоҳ Маъсуд толибларга қарши урушди. 90-йилларда айнан унинг “касрига” Толибон Афғонистонни тўлиқ ишғол эта олмай қолди – Панжшир толибларга ҳам бўйсунмади.\n“Ҳурматга сазовор душман”\nСовет қўшинлари чекланган контингенти сафида Афғонистонда ҳарбий хизматни ўтаган Сайидкарим Шокиров совет аскарлари “душманлар бошлиғи” бўлганига қарамай Аҳмад Шоҳ Маъсуд номини ҳурмат билан тилга олишганини айтади. Бунинг сабаби аввало, Маъсуднинг асирга тушган совет жангчиларига инсоний муомала қилганидадир.\n“Маъсуд умум қабул қилинган уруш қоидаларига қаттиқ риоя қиларди. Маъсуднинг қўлида тутқунликда бўлган совет аскарлари унинг оқкўнгиллиги, мурувватпешалиги ҳақида тўлқинланиб ҳикоя қилишарди. Шу тариқа биз Маъсудни, “душман” деб билшишимизга қарамай ғойибона ҳурмат қила бошладик”, дейди Сайидкарим Шокиров.\nАҳмад Шоҳ Маъсуд 1 сентябрда 68 ёшга тўлган бўлур эди. Буюк қўмондон Панжширдаги Жангалак номли тожик қишлоғида туғилиб, вояга етган. Унинг юрти ҳозирда Толибонга қарши кураш рамзига айланган, бу курашга эса ўғли – кенжа Аҳмад Маъсуд бошчилик қилмоқда.


МУНОСАБАТ. Нимадан бошламоқ керак? (2) « Ўзбекистон Халқ Ҳаракати\nМУНОСАБАТ. Нимадан бошламоқ керак? (2)\n24 March 2012 - 8:35\nЎзбекистоннинг бугунги президенти номини ташиётган киши бу лавозимни ноқонуний эгаллаб ўтирибди. Ўзбекистондаги ОАВнинг кечаю кундуз арқатаётган маълумотларига қараганда, унинг ташаббуси ва «доно»лиги туфайли мамлакатда фаровонлик, тинчлик ва барқарорлик хукм сураётган экан??? Ҳалқнинг аксарият қисми фикрига кўра, “Отанинг” атрофида ўзи танлаган ва унинг шахсий манфаатларига садоқат билан иш юритадиган нўноқ амалдорлардан иборат бир гала тўпланиб олишган. Ана ўшалар бугун мамлакатнинг бутун хўжалик ва сиёсий ишларига ўрнашиб олишганлар ….\nДунёда ҳеч қандай ўхшаши бўлмаган Ислом Каримов ўрнатган бу режимни шундай таърифламоқчиман: Режим, Одамлар билан лиқ тўла, шиддат билан лапанглаб кетаётган автобусга ўхшайди. Хатарга ва йўл қоидаларига эътиборсиз кетаётган бу автобуснинг “шофёр”и Ислом Каримовдир. Одамлар ўз манзилларида автобусдан тушмоқчи бўладилар. Аммо… – лекин … улар тушолмайдилар. Чунки, Каримов ўзи хоҳлаган “бекат”да йўловчиларни навбатма-навбат автобусдан туширади ….\nЎзига ҳос ва ўзига мос, бу режимнинг ҳусусиятлари талайгина. Шулардан бири, ҳалқнинг одабини бериб, оч ва яланғоч тутишни жуда усталик билан амалга оширилаётганидир. И.Каримовнинг фикрича, камбағал ва оч ҳалқ, тинчгина таъзим билан унинг айтганларига кўнаверади. Режимнинг ҳалққа ўтказаётган зулми дунёнинг ҳеч бир мамлакатида синалмаган ва тажрибадан ўтмаган… Бунга бир неча мисоллар келтириб ўтаман.\n– Ўзимизда ишлабчиқарилаётган “НЕКСИЯ” автомобилининг ички бозордаги нарҳи АҚШ доллари ҳисобида 12-17 минг. Худди шу маҳсулот қўшнимиз Қозоғистонда аранг 7 минг долларга сотилади …\n– Миллонлаб ёшларимиз четда буюрилган ишни бажариб, берганига шукр қилиб, мардикорлик қилаяптилар. Мамлакатда шу ёшларнинг қўли билан барпо қилса бўладиган иш, уй-жой қурилиши муаммоси мутлақоечилмаяпти.\n– Иттифоқ давридаги секция услуби билан қуриладиган оммабоп уй-жой қурилишига, панел ва қурилмалар етказиб берадиган уйсозлик комбинатлари (ДСК) аллақачон тўхтаган. Бугунги кунга келиб, Ўзбекистонда секцияли оммабоп уйлар мутлақо қурилмаяпти.\n– Банклар сотувга уй-жой қураяптилар. Лекин улар қураётган иморатларнинг сотиш нархи, хусусий тартибда қурилиб, сарф-харажатлари банкники билан теппа-тенг бўлган иморатлардан 10 баробар қимматдир.\n– Нима учун, инсонларимизга уй-жой қурилиш моллари ўз баҳосида сотилмайди?! Уй-жой учун, ер текинга берилмайди? Ўз иморатларини одамлар ҳусусий тартибда қурганда эди, уйлар арзон, сифатли ва кўпқурилган бўлар эди.\nРежим аҳлининг сурбетлиги шунча-ки, инсон қадрини тамоман ерга урмоқдалар. Оддий тартибда бажарса бўлаверадиган ҳалқ талабини, ўзлари хоҳлаганча чалкаштириб, унинг чўнтагини хоҳлаганча бўшатаяптилар …\nҲалқимиз матонатли ва донишманд ҳалқ. “Суймаганга суйканма,” дейди мақолларнинг бирида. Шунинг учун, ҳам ҳалқ ўз “арбоб”ларидан ҳеч нарса талаб қилмайди. Енг шимаради, ишини қилади, даромад излайди. Ўғлини ўқишга эмас, мардикорликка юборади. Оила тебратади. Топганини тўйга тўкиб-сочади …\nЎзбекнинг ташвишининг кети йўқ. Ҳалқ ғазабда! Золимларни ва президентни ўз лавозимларидан четлаштириб биладиган сиёсий кучлар топилса, ҳалқ сўзсиз ундай кучларни қўллаб-қувватлайди. Ундай кучлар бор!!!Муҳаммад Солиҳ бошчилик қилаётган Ўзбекистон Ҳалқ Ҳаркати (ЎХҲ) айнан ўша кучнинг ўзидир. Ҳозирчалик, муттаҳамлар, ўғрилар ва золимлар ўз билганларича ўз манфаатлари учун, ҳалқдан ундириб турибдилар. Мен шунга аминман-ки, ЎХҲ яқин келажакда ҳалқ ишончини қозониб, бугунги ноқонуний хукумат составини ва унинг “юртбошисини” инсоний фазилатлари юқори бўлган, иймони мустаҳкам, саводли комил инсонларгаалмаштиражак …\nМ А Ф К У Р А\nЯралган дунё ўз интиҳосига қараб, бехато ҳаракат қилмоқда. Инсон туғилибдими, инсонликнинг азиз ва мукаррамлик мақомига эришиши ҳам унинг ўз зиммасига юклангандир. Инсоннинг бундай юксалишида ва бу муқаддас амалида Ислом таълимоти ягона манба ва йўл кўрсатувчидир …\nЖамиятни эркин ривожлантирадиган ва инсон ҳуқуқларини ҳаққоний ҳимоя қиладиган, ижтимоий тузум бу – Ислом таълимотига асосланган тузумдир.Жамиятда конституциявий қонунлар билан эмас, балки шариат йўли (қоидалари) билан чинакамига адолат қарор топади.\nШу фикрларимдан келиб чиқиб, ойдин кунлар келганда, мен мамлакат ижтимоий ва иқтисодий ҳаётида навбатдаги фавқулодда ўзгартиришлар киритилишини тарафдориман.\nҲусусан:- Мамлакатда, Ислом динининг, исломиятнинг амал қилишига ҳеч қандай шартсиз шароит туғдирилиши лозим.\n– Жамиятнинг асоси бўлмиш оилани эҳтиёт қилиш шарт. Яъни оила мақомини поклантириш мақсадида, никоҳсиз оилаларни иҳтиёрий равишда никохдан ўтқазиш. Никоҳсиз қовушаётган аёл ва эркаклар учун жазолар белгилайдиган қонунларга соҳиб бўлиш,\n– Кўча ва майдонларда ҳам миллий қадриятларга амал қилиш ва ғарбчасига бачкана ва беҳаё кийимларни кийиб юриш каби миллий қадриятларимизга ёд одатларни чекловчи қонунлар қабул қилиш.\n– Бошланғич ва ўрта таълим мактабларида, олий ўқув юртларида дин дарслари ўқитилишини ташкил қилиш; Масжидларда дин сабоқларини ўргатиш мақсадида махсус гуруҳлар ташкил қилиш,\n– Мамлакатнинг барча, катта-кичик иқтисодий-ижтимоий субъектларида ва барча гуманитар ташкилотларида намозхоналар ташкил қилиш; Одамларни намоз ўқишга даъват қилиш ва шунга шароит туғдириш,\n– Олий Мажлис сесияларида давлат бошқарув субъектлари корхона, ўқув муассасалари ишлаб чиқаришнинг бошланғич звенолари мажлисларида, мавзуга яраша 20-25 минутлик амри маъруф ўтказиш,\n– Бошқарув ва ҳўжалик раҳбарларини танлашда хамда шаҳснинг диний эътиқодига алоҳида этибор бериш,\n– Радио, телевидение орқали, мунтазам равишда оммабоп диний эшиттиришлар ва кўрсатувлар ўтқазиш,\n– Бошқа миллат вакиллари билан, миллатлараро тотувлик шартларини ишлаб чиқиш ва жорий қилиш,\n– Пулни унинг эгаси яхши кўради. И.Каримов режимида ноқонуний равишда бўлса-да, баъзи кишиларда жуда катта миқдорда пул йиғилди. Бу мулкдорлардан пуллари ва бошқа молу мулкларини мусодара қилмай, уларнинг бойликларини ва мол-мулкларини шартли равишда ўз эҳтиёжлари ва ҳалқ ҳўжалигининг керакли тармоқларида ишлатилиши таъминланадиган мажбурий қоидалар тузилиш,\n– Истеъмол қилганда киши онгини боғловчи, яъни маст қилувчи ичимликларни ичиш, сотиш, четдан олиб мамлакатга киритиш қўлбола усулда ва саноат усулида ишлабчиққариш ман қилиниши,\n– Порахўрликка(Коррупцияга) қарши курашиш ва бу иллатнинг пайдо бўлиш, унинг келиб чиқиш сабабларини аниқлаш,уларга юридик, илмий ва маънавий баҳо бериш. Жамиятни бу бизга ёд иллатлардан батамом тозалаш ва ҳаётга татбиқ қилиш усулларини ишлаб чиқиш каби фавқулодда ўзгаришлар амалга оширилиши лозим деб ҳисоблайман …\nАйтмоқчи бўлган фикирларимнинг ниҳоясида Сизларга, ҳалқимга ва барча адолатпарвар инсонларга Саҳобалар ўқиган дуолар билан дуо қилмоқчиман:\nДуо: Эй Раббимиз! Ораларимизни ислоҳ эт, бизни исломият йўлига ҳидоят айла, бизни зулматдан ёруғликка чиқар. Юзимизни ошкор ва яширин барча ёмонликлардан ўгир. Кўзларимизни, қулоқларимизни, қалбларимизни,ишларимизни ва фарзандларимизни бизга муборак қил, гуноҳларимизни кечир. Шубҳасиз, Сен, гуноҳларни кечирувчи ўша марҳаматли зотсан. Бизни неъматингга шукур этувчи, ҳамд айтгувчи қил ва неъматингни биздан аяма! Омин! (“Ал-Мунтаҳаб”)дан\n“ЭРК” Демократик партиясининг аъзоси


Афғонистон: Тоабадга ўчирилган овоз... - BBC O'zbek\nАфғонистон: Тоабадга ўчирилган овоз...\nImage caption Сардор Аҳмадни дўстлари фидоий журналист сифатида эслашади\nАфғонистонда журналистлар Сардор Аҳмадни хотирлашмоқда.\nФранс Пресс ахборот агентлиги бош мухбири 20 март кунги Толибон ҳужумида ҳаётдан кўз юмди.\nТажрибали, таниқли журналист Сардор Аҳмад Кобулдаги Сирена меҳмонхонасида хотини ва икки ёш боласи билан биргаликда отиб ўлдирилди.\nБи-би-си мухбири Ҳорун Нажафийзода ҳамкасби ва дўстини шундай хотирлайди.\nМен Сардор Аҳмад билан илк бор 2003 йил янги Афғонистон энди тетапоя қилаётган кунларда танишгандим. Умидлар даври эди ўшанда... Толибон кетган, янги ҳукумат қудратга келган. Кўринишидан, мамлакатимиз дунё диққат марказида эди.\nБиз эндигина мухбир этиб ёллангандик. Сардор Баграм - АҚШнинг Афғонистондаги энг йирик базасида юз бераётган ҳодисаларни ёритарди. Мен шимолий Мазори Шарифга жўнатилгандим.\nАммо, Кобулда тез-тез кўришиб турардик. Хабарларимиз ва Афғонистон сиёсати ҳақида суҳбатлашардик. Ё-да, шунчаки ўзимиз севган ҳиндча мусиқаларни тинглардик...\nТолибон қайта пайдо бўлиб, хавфсизлик вазияти ёмонлашаркан, икковимиз ҳам Кобулга қайтарилдик.\nImage caption Ана шу биргина фожеа гўё бутун мамлакатдаги фожеаларни қайта "уйғотди"\nСардор зукко, ғайратли, кўзи ҳам, қулоғи ҳам ҳар доим очиқ фидоий журналист эди.\nЎз жозибаси ва сўзга усталиги билан у Афғонистон ҳукумати, халқаро ўйинчилар, хорижий журналистлар, маҳаллий жамиятлар ва ҳатто, исёнкор гуруҳлар орасидан кўпгина яқин танишлар орттирганди.\nСардор Афғонистондаги ҳодисаларни ёритишда асосий рол ўйнарди. У афғон сиёсатининг пасту баландликларидан доимо бохабар эди.\nҲамиша янги ғоялар билан чиқарди. Кобулда янги боулинг маркази очилганию, полиция таркибида аёл зобитлар пайдо бўлаётганигача унинг назаридан четда қолмасди. Яқиндагина Кобулдаги уйларидан бирида уй ҳайвони сифатида сақланган шернинг тақдири ҳақида янгилик тарқатганди.\nМен уни охирги марта Кобулдаги сайловолди йиғинда кўргандим. Ўшада Сардор елкасида камерасини тутганча оломон билан бирга югургилаб юрарди.\nУ менга Ғозий стадиони нариги тарафидан жилмайиб, қўл силкитганди.\nЎзимча: “Ишини қилсин, ҳафта охирида уникига бораман ва бирга боулингга борармиз” деб ўйлагандим.\nБироқ, бир неча кун ўтиб, қуролларини пайпоқларида яширган 4 ўсмир Кобул марказидаги Сирена меҳмонхонаси қатор хавфсизлик назорат нуқталаридан ўтиб, ичкарига киришга муваффақ бўлди.\nУлар менинг дўстимни, рафиқаси Ҳумайра, 7 яшар қиши Нилуфар ва 5 ёшли ўғилчаси Умар билан бирга Наврўз арафаси кунги дастурхонда ўтиришган пайти отиб ўлдиришди. Қуроллилар унинг кенжа ўғилчаси Абозарга ҳам 3 марта ўқ узишган. Аммо, биргина у Сардорнинг номини тирик сақлаш учун омон қолди, ҳозир шифохонада муолажа оляпти.\nҲужум тафсилотлари ошкор бўлар экан, афғон расмийлари Сардор асосий нишон бўлганига ишонмасликларини айтишди. Фақат номақбул соатда, номақбул жойда бўлиб қолган, холос.\nУ яқинда ташкил қилган маҳаллий хабар агентлиги – Прессистондан чоп қилинадиган одатдаги твитлар кутилмаганда тўхтаб қоларкан, хавотирга туша бошлагандик.\nШаҳарда шу қадар катта ҳодиса оўй берадию, Сардорнинг нега сукут сақлаётгани бизни ҳайратга соларди.\nЭрталаб эса, унинг овози тоабадга ўчирилганижан хабар топдик...\nБошқа кўплаб афғон журналистлари каби Сардорда ҳам мамлакатдан чиқиб кетиш ва хорижда яхшироқ ҳаёт қуриш имконияти бор эди.\nАммо, у ўтиш даврида бирга бўлиш учун кетишни истамаганди. Сардор Аҳмад бир кун Афғонистонда ҳам зўравонликлар ва тартибсизликлар ортда қолишига, у журналист сифатида яхши кунларни ёритишига умид қиларди.\nУнинг ўлими ҳақида эшитарканман, хабар нотўғри бўлиб чиқишига қайта-қайта умид қилардим. Вужудим даҳшат, ғазаб ва тушкунлик ичида қолганди.\nСардорнинг ўлими билан бизнинг - Кобулдаги кўплаб журналистларнинг уйига кутилмаганда мамлакатимиз доимий зўравонлик ичида эканига оид мудҳиш ҳақиқат кириб келганди.\nБу фуқаролар орасидаги қурбонлар ҳақида хабарларимизни қандайдир инсоний бир шаклда жонлантирди.\nАна шу биргина фожеа гўё бутун мамлакатдаги фожеаларни қайта "уйғотди".\nБу ҳодиса фақат журналистлар жамоасини эмас, балки барча-барчани қаттиқ изтиробда қолдирди.\nҲаммамиз Сардорни соғинамиз.


Сурхондарёда уй олиб бериш ва ўқишга киритиб қўйишни айтиб фуқароларнинг пулини ўзлаштирган шахс ушланди\nЖамият 16:06 / 20.10.2021 866\nСурхондарё вилоятида ўқишга киритиб қўйишини айтиб фуқароларнинг пулини ўзлаштирган, яна бир фуқарога уй олиб беришини айтиб ундан 1 900 АҚШ доллари олган шахс қўлга олинган. Бу ҳақда Бош прокуратура ҳузуридаги Иқтисодий жиноятларга қарши курашиш департаменти хабар бермоқда.\nМаълум қилинишича, Бош прокуратура ҳузуридаги Департамент ҳамда ДХХнинг Сурхондарё вилояти бошқармалари томонидан тезкор тадбир ўтказилган. Тадбирда, муқаддам фирибгарлик жинояти учун судланган фуқаро З.А. фуқаро К.га 2 000 доллар эвазига субсидия балларини йиғиш орқали уй олиб беришни ваъда қилиб, шундан 100 долларини олиб, қолган 1 900 долларни олган вақтида ашёвий далиллар билан ушланган.\nБундан ташқари, З.А. 2020 йилда 8 нафар фуқарони танишлари орқали Тошкент тиббиёт академиясининг Термиз филиалига ўқишга киритиб қўйишга ишонтириб, эвазига уларнинг жами 19 800 долларини фирибгарлик йўли билан қўлга киритгани аниқланган.\nҚайд этилишича, мазкур ҳолат юзасидан Жиноят кодексининг 168-моддаси (фирибгарлик) ва 28, 211-моддаси (пора бериш) билан жиноят иши қўзғатилиб, тергов ҳаракатлари ўтказилмоқда.\nСурхондарёда укасининг уйини сотишини айтиб маҳалладошининг пулини ўзлаштирган шахсга жиноят иши қўзғатилди\nСурхондарёда одамларнинг пулларини ўзлаштирган аёлга жиноят иши қўзғатилди


Ашурали Жўраев. Чўз, ҳо чўз! (ҳажвий монолог) | www.ziyouz.uz\nБош саҳифа Ўзбек насри онлайн антологиясиАшурали Жўраев (1956)Ашурали Жўраев. Чўз, ҳо чўз! (ҳажвий монолог)\nАшурали Жўраев. Чўз, ҳо чўз! (ҳажвий монолог)\nҲе, чўзмай кет! Чўзмай ҳар бало бўлгур! Илоё, чўзмай чўзилгур! Нима қилардинг чўзиб-чўзиб, нима қилардинг чўзишга ўргатиб? Охир-оқибат ўзинг ҳам чўзилдинг, чўздириш касалига йўлиққан чўзмачи бошлиқни ҳам ўлик илондай чўздинг. Шу чўзилганича чўзилиб ётибди чўзилгур!\nЧўзиш ҳам касаллик, чўздириш ҳам. Биров қоғозга ўраб чўзади, биров конвертга солиб чўзади. Биров совға усулида, бошқа биров тўёна қилиб чўзади. Яна биров билдириб чўзади, бошқаси сездирмай чўзади. Биттаси узун-узун қилиб, биттаси қисқа-қисқа, яна биттаси лўнда-лўнда қилиб чўзади. Аввалига муштдай-муштдай, кейинига ғиштдай-ғиштдай чўзади. Бирови бутун чўзади, бошқаси лағмондай чўзиб-чўзиб чўзади. Биттаси ётиб чўзади, биттаси сотиб чўзади. Бири ёнбошлаб, бири ачомлашиб чўзади. Бириси панада чўзса, бири ваннада чўзади…\nЭнди чўздиришнинг ҳам усуллари мўл, йўллари бениҳоя сероб. Бу шундай даҳшатли русумки, чўзмасанг ўзинг мажбур бўласан чўзишга. Истасанг-истамасанг чўздиришади. Энг ёмони чўзганингни ўзинг ҳам билмай қоласан. Ошхонада чўзасан, божхонада чўзасан, касалхонада чўзасан, дорихонада чўзасан. Бозорда чўзасан, етмай қолса наҳорда чўзасан. Гоҳ бездириб, гоҳ бездирмай чўзасан. Ортиб қолсаям, етмай қолсаям чўзасан, ҳолинг етмасада чўзасан. Баъзан уйқусираб, баъзан босинқираб, баъзида уйғоқ ҳолда кўриб-билиб чўзасан. Гоҳ ошна-оғайни ёрдамида, гоҳ таниш-билиш кўмагида чўзасан…\nҚачон қутиламиз чўз-чўз офатидан, қачон чўздириш касали барҳам топади? Наҳотки, чўз-чўзнинг зиёни ўзимизга тегаётганлигини билмасак, наҳотки, чўз-чўз туфайли ҳаром-ҳариш кўчаларда чўзилиб юрганимизни сезмасак? Катта-кичик чўз-чўзлар, майда-йирик чўздиришлар диллар бойлигини емиради, талон-тарож қилади.\nКелинг, ақл-фаросатни йиғайлик, тезроқ чўз-чўз касалидан фориғ бўлайлик. Авлодларимизга бундай ярамас иллатни мерос қолдирмайлик. Чўз, ҳо чўзни чўздирмайлик, пок виждонни тўздирмайлик, инсоф уйин буздирмайлик.\n← Аввалги Аввалги Ашурали Жўраев. Қармоқ (ҳажвий монолог)\nКейинги → Кейинги: Орзиқул Эргаш. Олис юлдузлар (қисса)


Маданият 18.09.2018 305\nВилоят қўғирчоқ театрининг 24-мавсуми Алишер Навоийнинг “Хамса” асаридаги “Сабъаи сайёр” достони асосидаги етти афсонанинг бири - “Муқбил ва Мудбир афсонаси” билан бошланди.\nУнга маданият ва санъат ихлосмандлари, жамоат ташкилотлари вакиллари, касб-ҳунар коллежлари ва умумтаълим мактаблари ўқувчилари, меҳрибонлик уйи тарбияланувчилари, кенг жамоатчилик таклиф этилди.\nНамойиш аввалида йиғилганлар билан вилоят қўғирчоқ театрининг тарихи, ўтган йиллар давомида шаклланган жамоа, бугунги кунгача босиб ўтилган ижодий йўл борасида суҳбатлашилди. Сўнг саҳнада 2007 йилда “Чодир хаёл” умумжаҳон қўғирчоқ театрлари фестивалида намойиш этилган “Мешполвон” спектакли, 2013 йилда Самарқанд шаҳрида ўтказилган Ўзбекистон қўғирчоқ театрларининг IX анъанавий кўрик-фестивалида иккинчи ўринга лойиқ топилган “Тандир она саховати”, 2016 йилда Андижон вилоятида бўлиб ўтган ушбу фестивалнинг навбатдаги босқичида қўйилган “Муқбил ва Мудбир афсонаси”дан парчалар намойиш этилди.\nҒайрат Ҳамраев режиссёрлигида саҳналаштирилган ушбу спектаклнинг тарбиявий аҳамияти юқори бўлиб, намойиш давомида жажжи томошабинлар Муқбил образи орқали қаллоблик, ёлғончилик, ҳаётдан нолиб яшаш, иккиюзламачиликнинг салбий оқибатларини кўришган бўлса, Мудбирнинг яхшилик, ростгўйлик, атрофдагиларни қўллаб-қувватлаши, меҳрибонлиги билан муаммолардан қутулиши тимсолида киши яхшилик билан ўз ниятига етиши мумкинлигини англашди.\n- Болажонлар учун асар яратишга киришар эканмиз, унинг аввало қизиқарли, содда ва тушунарли бўлишига эътибор қаратамиз, - дейди вилоят қўғирчоқ театри директори Бегимқул Пиратов. – Бир қарашда осондек туюлса-да, аслида жуда қийин ва масъулиятли вазифа. Намойиш этилаётган саҳна асари болажонларнинг она Ватан ва эл манфаатига хизмат қилувчи фидойи бўлиши ва инсонийлик фазилатлари руҳида камол топишига хизмат қилмоғи керак.\nЖамоанинг ўз олдига қўйган мақсадлари кўп. “Миттивойнинг саргузаштлари”, “Мақтончоқ қуён” спектакллари премьераси, “Ғаройиб ертутлар”, “Миу номли мушукча”, “Дўстлик уйи” каби спектакллар тарбиявий аҳамиятга эга, эзгу ғояларни акс эттириши шубҳасиз. Айни дамда бунинг учун тайёргарлик ишлари жадаллик билан олиб борилмоқда.


Қашқадарёдан Россияга сариқ тарвуз экспорт қилинмоқда | O'zLiDeP\nҚашқадарё вилояти деҳқонлари Россияга тўрт тонна сариқ тарвуз экспорт қилди. Бу ҳақда Ўзбекистон экспортчилари уюшмаси хабар берди.\n«Дарё» мухбири сариқ тарвуз экспортини йўлга қўйган косонлик тадбиркор Нурбек Каримов билан мулоқот қилди.\nТаъкидланишича, Голландия нави бўлган бу сариқ тарвузлар вилоятнинг Косон туманида етиштирилган бўлиб, нафақат кўриниши балки мазаси билан ҳам оддий тарвуздан фарқланади.\n«Ҳокимлик вакиллари билан суҳбатлашганимизда улар уруғсиз ва сариқ рангли тарвуз навини етиштириб, хорижга экспорт қилишимизни таклиф қилишди. Бизга сариқ рангли тарвуз нави қизиқ бўлгани боис, ишни бошладик. Ва дастлабки ҳосилимизни олдик», — дейди Sunny Land Export масъулияти чекланган жамияти раҳбари Нурбек Каримов.\nНурбек Каримовнинг маълумот беришича, сариқ тарвузлар 65 кунда пишиб етилади.\n«Россиялик ҳамкорларимиз талабига мос келган сариқ тарвузлар оддий тарвузга қараганда тез пишади. Деҳқонлар одатий тарвузлар ҳосилини 90 кунда олса, бу нав 65 кунда тайёр бўлади. Бундан ташқари алоҳида ўғитлар билан озуқалантиришни талаб қилади ва анъанавий ўзимизнинг тарвузга нисбатан кам суғорилади», — дейди Нурбек Каримов.\nХорижга сотилаётган сариқ тарвузларнинг бир килоси 55 сентга баҳоланмоқда.\nТадбиркорнинг қўшимча қилишича, сариқ тарвузлар тез орада маҳаллий бозорга ҳам чиқади.\nАниқланишича, сариқ тарвуз экспортини йўлга қўйган тадбиркор вилоятда ҳўл мева экспорти билан шуғулланади. Тадбиркор 2019 йилда хорижий давлатларга тўрт миллион долларлик ҳўл мева эскпорт қилган.\n«Йил бошидан хорижга карам экспорт қила бошлаймиз ва йил якунида узум экспорти билан якунлаймиз. Барча турдаги ҳўл меваларни хорижга олиб чиқамиз», — дейди тадбиркор.\nMuhammad Ali2020-07-09 02:51:18\nHa, o'zimizni xalq qolib chet elga ketdi.


ҚҚСнинг нимаси ёмон ва нега уни ўзгартириш лозим? – Коммерсант.Уз\nҚҚСнинг нимаси ёмон ва нега уни ўзгартириш лозим?\nСолиқ эксперти ва “Exact advicer” МЧЖ солиқ маслаҳатчилари ташкилоти маслаҳатчиси Бахтиёр Нормирзаев мамлакатимиздаги қўшимча қиймат солиғини ўрганиб, солиқ ислоҳотлари бўйича ўз қарашларини тақдим этади.\nМамлакатимиз иқтисодий сиёсатида амалга оширилаётган ислоҳотларнинг асосий мақсади – жумладан чет эл инвестицияларини жалб қилган ҳолда, юксак (имкон қадар икки хонали сонларда) иқтисодий ўсиш эканлигидан келиб чиқадиган бўлсак, солиқ сиёсати воситалари ҳам ушбу мақсадга хизмат қилмоғи лозим.\nБуни биз Корея Республикаси иқтисодий тараққиёт модели мисолида кўришимиз мумкин: у ўтган асрнинг 50- йилларида дунёдаги энг қашшоқ мамлакатлардан бири бўлганди (1953 йилда аҳоли жон бошига ЯИМ 65 долларни ташкил қилган). Бугунги кунда Корея ЯИМ 1 трлн. доллар, аҳоли жон бошига 40 минг доллардан тўғри келади. Ушбу мамлакатдаги энг муҳим ислоҳотлардан бири солиқлар ставкаларини пасайтириш бўлган бўлиб, бугунги кунда Кореяда ҚҚС ставкаси 10 фоизни ташкил қилади.\nҚҚСда нимаcи ёмон?\nПрезидентнинг ПҚ-3454-сонли “Ўзбекистон Республикасининг 2018 йилги асосий макроиқтисодий кўрсаткичлари прогнози ва Давлат бюджети параметрлари тўғрисида”ги Қарорига мувофиқ, Молия вазирлиги, Солиқ қўмитаси ва бошқа идораларга 2018 йил 1 июлга қадар, тақдим этилган имтиёзларнинг бекор қилиниши ва бу солиқ тўловчилар доираси кенгайишини ҳисобга олган ҳолда, қўшимча қиймат солиғи ставкаларини пасайтириш бўйича таклифлар киритиш топширилган.\nБу ҳол, ҳар қалай, ҚҚС ўзгартирилишини англатади.\nСолиққа тортиш тизими олдида турган энг катта муаммо – солиқдан қочиш ҳолларнинг кўп учраши бўлиб, уни оптимал солиқ ставкаларини жорий этиш орқали ҳал этиш мумкин.\n“Википедия” маълумотларига кўра, Қозоғистон ва Қирғизистонда ҚҚС – 12%, ХХРда – 17%, РФда – 18%, Сингапурда – 5% ва Корея Республикасида – 10%. 2018 йил учун Ўзбекистонда ҚҚС 20 фоиз этиб белгиланди. Бу ерда яна бир муҳим жиҳатни инобатга олиш керак: ҚҚС тўловчи корхоналар, бундан ташқари, давлат мақсадли жамғармаларига умумий сотув ҳажмининг 3,2 фоизи миқдорида мажбурий ўтказмалар ҳам тўлаши керак бўлади. Бундан ташқари, уларда Ягона ижтимоий тўлов ставкаси меҳнат ҳақи фондининг 25 фоизи миқдорида белгиланган.\nСолиққа тортишнинг соддалаштирилган тизимига ўтган корхоналар эса (ЯСТ тўловчилар) давлат мақсадли жамғармаларига мажбурий тўловлардан озод қилинган, ЯИТ улар учун 15 фоиз этиб белгиланган. Демак, Ўзбекистонда ҚҚС тўловчилар учун солиқ юки юқорида келтирилган рақобатчи-мамлакатлардагига қараганда анча оғир.\nШу сабабли бизнесга яхлит йирик ҳолда фаолият юритиб, солиққа тортишнинг умумбелгиланган тизими асосида умумий солиқлар тўлашдан кўра, ўз бизнесини парчалаб, соддалаштирилган солиққа тортиш тартиби тизимида қолиш манфаатлироқ.\nМавжуд солиқ тизим ҚҚС ставкасини бюджетда йўқотишларсиз қисқартириш имконини бермайди. Чунки солиққа тортишнинг соддалаштирилган тартибида солиқ тўловчилар ҚҚСни мутлақо тўламайдилар.\nМасалан, ЯСТ тўловчи қурилиш компаниялари республикада ишлаб чиқарилган (цемент, арматура ва ш.к.) ва импорт (лифт, қулфлар, гулқоғозлар ва ш.к.) қурилиш материалларини ҚҚС билан харид қиладилар лекин асосан ўзлари ҚҚС тўламайдилар. Ёки тўқимачилик соҳасини олайлик – деярли барча корхоналар ҚҚС тўловидан озод қилинган, бир неча компаниягина умумбелгиланган солиқ тизимида қолган.\nСолиқ сиёсатини юритишда барча тармоқлар ва солиқ тўловчилар тоифаларига бир хил ёндашув талаб этилади. Бугунги кунда ЯИМдаги солиқлар улуши 21 фоиз экан, барча тоифадаги солиқ тўловчилар учун солиқ юкламаси 21 фоиз бўлиши лозим.\nҚҚС ставкасини пасайтиришда юзага келиши мумкин бўлган бюджетдаги йўқотишларни яширин иқтисодиётни қисқартириш ва ҚҚС тўлайдиган корхоналар доирасини кенгайтириш орқали қоплаш мумкин.\nИдеал ҳолатда биз барча солиқ тўловчилар (жумладан хусусий тадбиркорлар) томонидан ҚҚС тўланишига эришишимиз лозим. Бироқ, солиққа тортишнинг кичик бизнесни ривожлантирувчи соддалаштирилган тартиби юзага келгани боис, биз барча солиқ тўловчиларни ҚҚСни мажбурий тўлашга ўтказа олмаймиз.\nШу сабабли солиққа тортишнинг соддалаштирилган тартиби бўйича солиқ тўловчиларнинг ўз айланмаларидан келиб чиқиб ҚҚСни ихтиёрий тўлаш тизимидан воз кечиб, шу орқали аалдаги солиқ юкламасини пасайтириш керак бўлади.\nСолиққа тортишнинг соддалаштирилган тартиби тизимига ўтиш учун, ходимлар сонидан ташқари, компания айланмаси чегарасини қўшимча кўрсаткич сифатида белгилаш лозим. Товар, иш, хизматлар ойлик айланмаси ҳажми муайян кўрсаткич (масалан, 100 минг АҚШ доллари ёки 1 млрд. сўм)дан ошганидан кейин, бу корхоналар кейинги ойдан ҚҚСни мажбурий тўлаш тизимига ўтишлари талаб этилади.\nҚўшимча қиймат солиғи билвосита солиқ бўлгани боис, пировардида уни истеъмолчи, яъни, асосан, паст даромадга эга аҳоли тўлайди, чунки унинг бор даромади истеъмолга сарфланади. Аҳолининг яхшироқ таъминланган қатлами эса, ўз даромадининг маълум қисминигина истеъмолга, яъни ҚҚСни тўлашга сарфлайди.\nШу сабабли ҚҚС тўлашни аҳолини ижтимоий ҳимоя қилиш ва тадбиркорликка тежаш орқали фуқаролар даромадининг муайян қисмини қайта тақсимлаш воситаси сифатида кўриш мумкин.\nсолиқ ислоҳотлари тадбиркорлик эксперт ҚҚС\nПредыдущая запись Как работают в Nestlé Uzbekistan: сверхзадачи и программы развития\nСледующая запись Итоги поездки в Навои: Какие проекты были одобрены президентом\nНациональная авиакомпания начала набор бортпроводников\nДесятки вкладчиков финансовой пирамиды «Ахмадбая» требуют вернуть их средства


Хави Пикенинг “Барселона”да қолиши учун шарт қўйди | Qalampir.uz\nХави Пикенинг “Барселона”да қолиши учун шарт қўйди\nСпорт\t14 Июнь 16:57 3038\n“Барселона” ҳимоячиси Жерар Пике бош мураббий Хавининг сўровларига жавоб берди. Испаниялик мутахассис агар футболчи клубда қолишни истаса, футболга муносабати ва ҳаёт тарзини ўзгартириши кераклиги ҳақида гапирганди. Бу ҳақда “Mundo Deportivo” нашри хабар берди.\nМанбага кўра, Хави Пикега у кейинги мавсумдаги режаларида йўқлиги ҳақида маълум қилган. Пикенинг айтишича, эса мураббий қарорини ўзгартиради ва у янги трансферлардан қатъи назар, “Барселона”нинг энг яхши ҳимоячиси эканлигини кўрсатиш учун қўлидан келган барча ишни қилади.\nҚайд этилишича, Хави Пикедан мотивацияси ва жароҳати билан боғлиқ вазиятни сўраган, шунингдек, шахсий муносабатлардаги вазиятга ойдинлик киритган. Мутахассиснинг таъкидлашича, ҳимоячи тартибли футбол ўйнаш билан бир қаторда шахсий ҳаётда ҳам бошқаларга намуна бўлиши шарт. Шунингдек, ҳимоячи мотивация ва жисмоний ҳолат бўйича ҳам ўйинларга 100 фоиз тайёр бўлиши керак.\nУшбу фикрларга жавобан, Пике жамоада қолишини ва клубга муносиб эканини исботлашини айтди. У шахсий муаммолари ўйинларга таъсир қилмаслигига ва 2008 йилда “Барселона”га қайтганидан кўра кўпроқ мотивацияга эга бўлишига ишонтирган. Шунингдек, у оммавий ахборот воситаларидаги баҳсли чиқишларига ҳам чек қўймоқчи.\n02 Июль 08:30 85229\n02 Июль 17:23 74629\n03 Июль 12:03 63046\n04 Июль 13:26 52615\n02 Июль 12:22 45332


Бухорода қурилиш хомашёларини усти очиқ ҳолда ташиётган ҳайдовчилар юзасидан рейд ўтказилди\nБухоро йўлларида усти очиқ ҳолда қурилиш хом ашёларини ортиб ҳаракатланган ҳайдовчилар юзасидан рейд тадбирлари бўлиб ўтди. Бу ҳақда вилоят ИИБ Ахборот хизмати хабар бермоқда.\n«Ён ойналари туширилган автомобиль ичига эсиб турган шамол натижасида ортиқча чанглар кириб қоляпти. Бундай вазиятда диққинафас бўлган транспорт эгалари ҳаракатни назорат қилишлари бироз мушкул бўляпти. Ҳолат таҳлил қилинганда шу нарса аён бўлдики, бунда аввало тиббий омиллар етакчилик қилса, сунъий жиҳатлар таъсири ҳам ундан асло қолишмайди.\nМаълумки, айни пайтда Бухоро шаҳрида кенг кўламдаги қурилиш-бунёдкорлик ишлари амалга ошириляпти. Ушбу жараёнларга юзлаб катта техникалар жалб этилган. Юк ташиш автомашиналари шаҳарга керакли қурилиш хомашёларини олиб кириш жараёнида мавжуд талабларга амал қилишни унутиб қўймоқда.\nНатижада усти очиқ ҳолда ташилаётган тупроқ, шағал, цемент, ғишт ва бошқа шу турдаги хомашёлар шаҳар кўчалари ифлосланишига замин яратяпти.\nВилоят ИИБ ЙҲХБ масъуллари шу турдаги ҳолатларни бартараф этиш мақсадида вилоятимиздаги қурилиш ташкилотлари раҳбарлари ва юк ташиш билан шуғулланадиган ҳайдовчилар ўртасида назорат тадбирларини ташкил қилишди.\nУларга шаҳарга қурилиш хомашёларини устини очиқ ҳолда ташиш тегишли тартибда жаримага тортилишга сабаб бўлиши, қолаверса ушбу хатти-ҳаракат кўчаларни ифлослантириши, ҳайдовчиларга ноқулайлик туғдириши ва аҳоли саломатлигига хавф солиши ҳақида тушунтиришлар берилди», – дейилади вилоят ИИБ видеолавҳасида.\nМаълумот учун, йўл ҳаракатига қасддан, шу жумладан йўл қопламасини ифлослантириш йўли билан халал бериш фуқароларга БҲМнинг 1 бараваридан 3 бараваригача, мансабдор шахсларга эса 10 баравари миқдорида жарима солишга сабаб бўлади.\n17:45 / 11.02.2021\nБухорода хусусий ОТМ ташкил этилади\n11:19 / 06.02.2021\nБухорода газ портлаши рўй берган уй ноқонуний қурилиш бўлган — Қурилиш вазирлиги\n20:25 / 05.02.2021\nБухорода корхона раҳбарларини қўрқитиб, 30 минг доллар талаб қилган ишчилар ушланди


Шахсга сиғиниш қачон тугайди? « Ўзбекистон Халқ Ҳаракати\n12 July 2014 - 9:57\nТарихда баъзи бир давлат арбоблари ўзининг қандайдир мислсиз сифатларга эга эканини даъво қилишган. Абсолют монархияларда эса император, қирол, подшоҳ, султон ва ҳакозаларни амалда илоҳийлаштириб юбориш ҳолатлари бўлган. Уларда, монарх Худонинг иродасини амалга оширувчи ёки ўзи ҳам ярим худо, деган эътиқод ҳукмрон бўлган. Ҳукмдорни илоҳийлаштириш, айниқса, Хитой империяси, Қадимги Миср ва Рим империяларида анча авжига чиққан. Хитойларда ҳукмдорларнинг қандайдир шахсий сифатлари эмас, балки ҳукмдорнинг унвони (титули) эъзозланган: ҳукмдор ўзининг қандайдир ғайриоддий сифатлари билан эмас, балки туғулиш ҳаққи билан ҳокимиятга эгалигига урғу беришган.\nБу иллат ҳақида зикр қилган устозимиз Шайх Ҳазратлари қуйидагиларни ҳам зикр қилган: “Бундай ярамас кишилар инсоният учун жуда кўп ёмонликлар келтиришган. Табиийки, уларга қарши қўзғолонлар ҳам бўлиб турган. Охирида шундай кишиларнинг барчаси ҳалокатга учраган. Қуръони карим эълон қилган улуғ қоидалардан бири – ягона Аллоҳнинг ўзига ибодат қилиш ва ҳар қандай инсонга сиғинишдан бош тортишдир. Қадимда баъзи бир пайғамбарлар ва яхши кишилар ўлганларидан сўнг қавмлари уларни худо деб эътиқод қилганлар. Қуръони карим «Оли Имрон» сурасида бу эътиқод нотўғри эканини баён қилган. Пайғамбар ва аҳли солиҳ кишиларга сиғиниш одати кўп миллатларда машҳурдир. Будда ҳам ўзи ҳаёт вақтида худолик даъвосини қилмаган. Лекин у ўлгандан сўнг, ихлосмандлари уни худо деб эълон қилиб, ҳайкалларини ўрнатишган. Ана шу бузуқ эътиқодни Ислом жуда эҳтиётлик билан муолажа қилди, чунки кишилар Ислом дини пайғамбарини ҳам худолик даражасига кўтариб юборишлари хавфи бор эди. Соф Ислом эътиқоди бўйича Муҳаммад алайҳиссалом бошқа кишилар каби оддий инсондир. Аллоҳнинг бандаси ва пайғамбаридир.Ислом пайғамбарига Аллоҳ таоло ўз умматингга айтгин, деб қуйидаги оятни туширган, маъноси:«Сен: “Ўзим учун на фойда ва на зарарга молик эмасман. Магар Аллоҳнинг хоҳлагани бўлур. Агар ғайбни билганимда, яхшиликни кўпайтириб олган бўлар эдим ва менга ёмонлик етмасди. Мен фақат иймон келтирадиган қавмлар учун огоҳлантирувчи ва башорат берувчиман, холос», деб айт» (Аъроф сураси, 188-оят).Бошқа бир оятда:«Сен: «Мен ҳам сизларга ўхшаган башарман. Менга, шубҳасиз, илоҳингиз битта илоҳ экани ваҳий қилинди. Бас, ким Роббига рўбарў келишни умид қилса, яхши амал қилсин ва Робби ибодатига биронтани шерик қилмасин», дегин», деб ваҳий қилинди (Каҳф сураси, 110-оят).”


Судан бош вазири истеъфо берди\nСудан бош вазири Абдулла Ҳамдук истеъфога чиқди. Бу ҳақда сиёсатчи якшанба куни мамлакат телевидениеси орқали эълон қилди. Ҳамдук олти ҳафта олдин ҳарбий тўнтариш етакчилари билан келишувдан кейин ўз вазифасига қайтган эди.\nБу лавозимда бошқаларга имкон беришга қарор қилган Абдулла Ҳамдук мамлакатда вазият ўнгланиши учун музокаралар столига ўтириш лозимлигини таъкидлади. 2021 йил 25 октябр куни Суданда ҳарбий тўнтариш амалга оширилганди. Оқибатда Абдулла Ҳамдук уй қамоғига олинади. Тўнтариш етакчиси генерал Абдул Фаттоҳ ал Бурхон билан ноябрда ўтган музокаралардан сўнг бош вазир ўз потстига қайтганди.\n31 декабр куни ҳарбий тўнтариш етакчиси генерал ал Бурхон мамлакатда ҳаққоний сайловлар ўтказилишини айтганди. Суданда эса ҳарбийлар етакчилигидаги янги ҳукумат истеъфосини талаб қилишяпти. Намойишчилар Абдулла Ҳамдукни ҳарбий тўнтариш етакчилари билан келишгани учун давлатга хиёнатда айблашган.


Саломатлик » Страница 31\nКундузи ухлашга мойиллик носоғломликдан дарак беради – мутахассислар\nсана : 16-01-2018 / Маслаҳат, Саломатлик\nКундузи бироз ухлаб олишга эҳтиёж носоғломликдан дарак беради, деб ҳисобламоқдалар швециялик тиббиётчилар.\nКечки сменада ишлаш аёлларда саратон хавфини ошириши тасдиқланди\nсана : 09-01-2018 / Саломатлик\nИккинчи сменада ишловчи аёллар бошқаларга нисбатан кўпроқ кўкрак бези, тери ва овқат ҳазм қилиш органлари саратонидан азият чекишар экан. Cancer Epidemiology, Biomarkers & Prevention журналида тиббиёт ходимларининг шу мавзудаги тадқиқот натижалари тақдим этилди.\nЎзбекистон аҳолиси узоқ умр кўриши бўйича Марказий Осиёда биринчи\nМарказий Осиё давлатларида умр кўриш давомийлиги 1990-йиллардаги кўрсаткичдан ошди ва Ўзбекистонда 73,8 йилга, Тожикистонда 73,7 йилга, Қозоғистонда 72,4 йилга, Қирғизистонда 70,9 йилга ва Туркманистонда 70,4 йилга етди.\nПарҳез ва спортсиз қоринни йўқотишнинг 7 оддий усули\nсана : 06-01-2018 / Маслаҳат, Саломатлик\nКўпчилик қоринни йўқотиш мақсадида фитнес-залларга қатнайди ёки карам баргларини пробиотиклар билан кетма-кет истеъмол қилади. Албатта, бу жисмоний мукамалликка эришишнинг тўғри йўли.\nЮрак хуружининг қандай белгиларида зудлик билан тез ёрдам чақириш керак?\nсана : 05-01-2018 / Маслаҳат, Саломатлик\nМиокрад инфаркти кўп одамларнинг ҳаётига зомин бўлади, юракдаги тузатиб бўлмас ўзгаришлар эса юрак хуружидан 20 дақиқа ўтибоқ пайдо бўлади. Шу боис жуда тезкорлик билан ҳаракат қилиш керак.\nсана : 03-01-2018 / Саломатлик, Видео\nОртиқча вазнни йўқотиш жисмоний жиҳатдан ҳам қийин. 32 ёшли хитойлик сураткаш Жесси ўз оила аъзолари билан озишга киришди. Бу ҳақда Kun.uz сайти ёзмоқда.\nD витаминининг янги хусусияти аниқланди\nсана : 02-01-2018 / Саломатлик\nБританиялик олимлар таркибида D витамини ва фолий кислотаси бўлган қўшимчаларнинг ҳомиладор аёллар томонидан истеъмол қилиниши туғилажак болалар учун беҳад фойдали эканлигини маълум қилмоқдалар.\nсана : 08-12-2017 / Саломатлик\nАмерика косметологлари юз терисини максимал даражада озиқлантириб, соғлом кўринишга келтирувчи ниқоблар рецептини ошкор этдилар.\nсана : 06-12-2017 / Жиззах янгиликлари, Саломатлик\nЎзбекистон ХДП Жиззах вилоят Кенгаши Ёшларнинг ижтимоий сиёсий фаоллигини ошириш сектори, Ёшлар қанотининг фаол аъзолари ҳамда Ўзбекистон Ёшлар иттифоқи Жиззах вилоят Кенгаши ҳамкорлигида "Олмазор”, "Жиззахлик”, "Оққўрғонлик” ҳамда "Учариқ” маҳалла фуқаролар йиғинидаги ногиронлиги бор ёшлар ва\nКамҳаракатлик бепуштликка олиб келиши мумкин (Уролог маслаҳатлари)\nсана : 02-12-2017 / Саломатлик\nСоғлом ва аҳил оилада соғлом бола туғилади. Бу, ўз навбатида, ҳаёт абадийлиги ва авлодлар бардавомлигини таъминлайди. Дунёда ҳеч қандай бойлик билан инсон саломатлигини ўлчаб бўлмайди.\nҚозоғистондаги ЙТҲ оқибатида ҳалок бўлган фуқароларнинг жасади Ўзбекистонга олиб келинди\nҚўшилди: Сегодня, 17:12\nФориш туманида 2019-2020 йилларда қанча иш ўрни яратилиши кутилмоқда?\nҚўшилди: Сегодня, 16:10\nГитлернинг оммага номаълум фотосуратлари топилди\nҚўшилди: Сегодня, 16:07\nБугун 18:00. "Локомотив" - "Ал Иттиҳод"\nҚўшилди: Сегодня, 16:05\nЎзбекистон Республикаси доимий аҳолиси сони қанча?\nҚўшилди: Сегодня, 16:02\nЗафарободлик бахши барчани лол қолдирди\nҚўшилди: Сегодня, 12:13\nБугун 8 нафар боксчимиз Осиё чемпионати ярим финали учун жанг қилади


hidoyat.uz – “Мовароуннаҳр” нашриётининг сайти - АҚЛ ВА УНИНГ МОҲИЯТИ\nАҚЛ ВА УНИНГ МОҲИЯТИ\nҚуръони каримнинг жуда кўп сураларида “ақл” сўзи зикр қилинади: «...Бас, эй ақл эгалари! (Улардан) ибрат олингиз!» (Ҳашр, 2). «...Албатта, бунда ақл эгалари учун аломатлар бор» (Тоҳо, 54). «...Ақлни ишлатмайсизми?!» (Бақара, 44).\nАқл ўзи нима? Унинг моҳияти нимадан иборат? Ақлнинг чегараси ва миқдори қанча? Ақл афзалми ёки илм? Ақл ҳақида билишимиз зарур маълумотларни мухтасар шаклда баён қиламиз.\nАҳли сунна вал жамоа наздида, инсонлар ақллари жиҳатидан бир-бирларидан фарқ қилади. Ақл кўпайиб ва камайиб турадиган хилқатдир. Ёш болалар тушунчалари шаклланиб, балоғатга етсалар, уларда ақл пайдо бўлади. Ҳаким Термизий “Маърифатул асрор” асарида ёзишича, Пайғамбаримиз (соллаллоҳу алайҳи ва саллам) ақл ҳақида бундай деганлар: «Аллоҳ таоло ақлни яратгач, унга: “Олдинга юр!” деди. Ақл олдинга юрди. Сўнг: “Ортингга қайт!” деб амр қилди. У ортига қайтди. Кейин унга: “Ўтир!” деди. Ақл ўтирди. Сўнгра: “Ўрнингдан тур!” деди, ақл ўрнидан турди. Кейин унга: “Сўзла!” деди. Ақл гапирди. Шунда Аллоҳ таоло ақлга бундай хитоб қилди: “Сени кимларга берган бўлсам, уларга яхшилик (жаннат) бўлсин! Сен сабаб неъмат бераман ва сен сабаб азоблайман. Сен сабаб Менга тоат-ибодат қилинади. Сен сабаб савоб бераман ва (ё) азоблайман”».\nАбу Шакур Солимий Кеший “Ат-Тамҳид фий баёнит тавҳид” асарида мазкур ҳадиси шарифни бироз фарқли лафзлар билан келтирган. Матнда ушбу қўшимчалар бор: «...Шунда Аллоҳ таоло марҳамат айлади: “Иззатим, жалолим ва улуғлигимга қасамки, сендан кўра мукаррамроқ бирор махлуқ яратмадим. Сен туфайли Менга ибодат қилингай, сен боис Мени танигайлар, сен туфайли Менга ҳамд айтилур, сен сабаб жазолайман ва неъмат ато қиламан ҳамда сен сабабли савоб бераман ва азоблайман”».\nМазкур ҳадиси шарифдан маълум бўлмоқдаки, инсонга ато қилинган энг бебаҳо неъматларнинг биринчиси ақлдир. Бу улуғ неъматни бергани учун Яратганга ҳар қанча шукр қилсак, оздир.\nАқлнинг моҳияти ҳақида қисқача бундай дейилган: “Ақл яхши билан ёмон ўртасини ажратиш, зийраклик, тўғри ҳаёт кечириш ва фаросатли бўлишдир. Банда ақли борлиги сабаб шаръий ҳукмларга масъулдир” (Имом Ашъарий).\nАқлнинг ўрни ҳақида уламоларнинг қарашлари турлича. Ҳазрат Али (розияллоҳу анҳу)га кўра, ақл бош мияда жойлашган. Бунга Пайғамбаримиз Расулуллоҳ (соллаллоҳу алайҳи ва саллам)нинг ушбу муборак ҳадиси шарифлари далилдир: “Қовоқ (ошқовоқ) бош мияга фойдали, бош мия эса ақлни кўпайтиради”.\nБаъзи уламолар: “Ақл қалбдан бошланади”, дейишган. Зеро, кўриш, назар қилиш ва далил келтириш тафаккур билан бўлади. Тафаккурнинг ўрни эса қалбдир. Тафаккур ҳам ақлнинг самарасидир. Бош мия ҳам ақл сабаб ёришади. Ақл инсонга қалб ва бош мия билан бирга фойда беради.\nБаъзилар: “Илм ақлдан афзал” дейишса, баъзилар “Ақл илмдан афзалдир”, дейишади. Ҳазрат Али (розияллоҳу анҳу)нинг “Ақл афзалдир” дегани нақл қилинган. Чунки илм ақлга муҳтож, ақл эса илмга муҳтож эмас.\nБаҳриддин УМУРЗОҚОВ тайёрлади.\n727 марта ўқилган.


Ҳалок бўлган икки аёл ким? | Azon.uz - Ахборот-таҳлилий портал\n1841 16:30 16.05.2020\nМен дарров ҳалок бўлган аёллар ҳақида ўйлай бошладим. Фарзандлари бормикан? Уларни қутқараман деб ҳалок бўлдимикан? Фарзандлари бўлса, нечта бола "шум етим" бўлди? Уларнинг тақдири... Балки болалари йўқдир.\nҚурбонлар шахсини билмаганимиз учун, турли тахминлар қилаверамиз...\nУмуман, инсоний йўқотишлар энг оғири, ўрни тикланмайдигани ва кўп тақдирларга таъсир ўтказадигани.\nАллоҳ уларни раҳматига олган бўлсин!\nP. S.: Сардобада ҳалок бўлган аёлларнинг вояга етмаган фарзандлари йўқ.\nИчки ишлар бошқарма бошлиғи Шавкат Мавлоновнинг маълум қилишича, ҳалок бўлган аёлларнинг бири 1955 йилда туғилган, фожиа пайти турмуш ўртоғи билан далада бўлган. Турмуш ўртоғи иккиси вафот этган. Вояга етмаган фарзандлари йўқ.\nИккинчи аёл ногиронлиги бўлгани туфайли вақтида қочиб чиқа олмаган. Унинг ҳам вояга етмаган фарзандлари йўқ.\nҲалокат пайти бошқа-бошқа жойларга тушиб қолган барча оилалар ҳозирда ўзаро топишган.\nҳалок бўлганлар Аёллар Махсус Сардоба фожиаси\nЭрон: ҳарбий машқлар пайтида 19 киши ҳалок бўлган\n533 17:40 11.05.2020\nТуркманистон: довулда ўнлаб одамлар ҳалок бўлган ва бедарак кетган\n1437 14:00 02.05.2020\n1169 11:28 28.04.2020\nЛивия пойтахти учун жангларда минглаб киши ҳалок бўлди\n674 17:30 06.04.2020\nЭроннинг баъзи ҳудудларини сел олди\n707 22:30 01.04.2020


Фотофакт: ФИФА аъзоларининг 5 фоизи 2018 йилги ЖЧ Россияда ўтмаслигини истайди\n16:08 / 26.02.2016\nФИФА президентлиги учун сайловлар муносабати билан ташкил қилинган навбатдан ташқари конгрессда ажабтовур воқеилик кузатилди.\nAssociated Press ахборот агентлиги журналисти Роб Харриснинг маълум қилишича, конгресс овоз беришнинг тизимини текшириб кўриш учун тест режимидаги сўров билан бошланган. Унда ФИФА аъзоларига: «ЖЧ-2018 Россияда бўлиб ўтадими?» дея савол берилган\n201 нафар ФИФА аъзосининг 11 нафари (5 фоизи) бунга салбий жавоб берган, қолган 190 киши (95 фоиз) тўғри жавоб берган.\nЭслатиб ўтамиз, бугун, 26 февраль куни Цюрихда ФИФАнинг янги президентлиги учун сайловлар бўлиб ўтади. Унда ОФК президенти шайх Салмон бин Иброҳим Ал-Халифа, УЕФА Бош котиби Жанни Инфантино, Иордания шаҳзодаси Али бин Ал-Хусайн, жанубий африкалик Токио Сексвале ва ФИФА собиқ Бош котиби Жером Шампань номзод сифатида иштирок этишмоқда.


Сирдарё вилояти. КЕНГ МИҚЁСДА ЎТКАЗИЛАЁТГАН ТАРҒИБОТЛАР - Истеъмолчилар ҳуқуқларини ҳимоя қилиш Агентлиги\nМаҳсулотларни нафақат карантин даврида, балки ҳар доим ҳам танлашга бир хил муносабатда бўлиш лозим. Сабаби маълум, сифатсиз маҳсулотлар инсон ҳаёти ва соғлигига хавф туғдириши мумкин. Истеъмолчилар ҳуқуқларини ҳимоя қилиш агентлиги томонидан тайёрланган “Коронавирус пандемияси даврида маҳсулотлар қандай танланади?” мавзуидаги эслатма, видеоролик ва аудиоёзувларда аҳолига бу борада тегишли тавсиялар бериб ўтилган.\nАгентликнинг Сирдарё вилояти ҳудудий тузилмаси томонидан вилоятда жойлашган марказий деҳқон бозорлари ва савдо шохобчалари мутасаддиларига мазкур мавзудаги тақдим этилган аудиоёзув сотувчилар ҳамда харидорлар эътиборига радиоузел орқали ҳавола қилинмоқда. Кўпгина савдо объектларига аҳолига қулай тарзда тарғибот воситаси – эслатмалар жойлаштирилди.\nСирдарё вилояти телерадиоканалларида намойиш этилаётган видеоролик ҳам хизмат кўрсатувчи ҳамда истеъмолчиларни санитария-гигиена қоидаларига амал қилишга янада эътиборлироқ бўлишга ундамоқда.\nБундан ташқари, вилоят Маҳалла ва оилани қўллаб-қувватлаш бошқармасининг махсус телеграм канали ва “Gulistoпliklar.uz (http://Gulisto%D0%BFliklar.uz)”, “Sirdaryo xabarlari”, “Sirdaryo LIVE”, “Yaпgi_Sirdarlo телеграм каналлари орқали ҳам бу маълумотлар мунтазам ёритиб борилмоқда.\nCategories: Тавсиялар, Янгиликлар 05.05.2020


Тошкентда иситиш мавсуми ўтган йилгидан бир ҳафта эртароқ тугатилмоқда\n23 январ 2021, Тошкент вақти: 07:16\nТошкентда 23 мартдан иситиш мавсумини якунига етказиш бўйича ишлар бошланади. Бу ҳақда пойтахт маъмурияти матбуот хизматига таяниб, маҳаллий ОАВ хабар қилди.\nҚарор иссиқ об-ҳаво кузатилаётгани муносабати билан қабул қилинган. Иситиш мавсуми 16 октябрда бошланган эди. Ўтган йили иситиш мавсумини якунлаш ишлари 26 мартдан бошланган.


19:24 07 Ноября 2020\nТўрақўрғон тумани Бандликка кўмаклашиш маркази директори аҳоли бандлигини таъминлаш учун ажратилган бюджет маблағларини талон-торож қилган.\nКоррупция масалаларига бағишланган идоралараро йиғилишда Республика Бош прокурори Ниғматилла Йўлдошев бюджет маблағларининг Бандлик ва меҳнат муносабатлари вазирлиги тизимидаги ходимлар томонидан талон-торож қилиниши ҳолатларига тўхталиб ўтди.\n-Тўрақўрғон туман бандликка кўмаклашиш маркази директори Э. аҳоли бандлигини таъминлаш учун ажратилган бюджет маблағларини талон-торож қилган. У 3 нафар ходими билан жиноий тил бириктириб, 2019 йилги пахта мавсумида тўрақўрғонлик 327 нафар ишсизлар Тошкент ва Жиззах вилоятларига теримга жалб этилганлиги, уларга жамоат ишлари жамғармасидан мукофот пули берилиши ҳақида сохта ҳужжатлар тузиб, банкка тақдим қилган. Мукофот пули сифатида жами 276,4 миллион сўм нақд пулни олиб, «чўнтакка урган,- деди Ниғматилла Йўлдошев.\nБош прокурор таъкидлашича, Э. пандемия шароитида жамоат тадбирларига жалб қилинган фуқароларга иш ҳақлари жамоат ишлари жамғармасидан тўланиши белгиланганидан фойдаланиб, ушбу маблағларни ҳам ўзлаштириш пайига тушади.\nШу мақсадда дарҳол яқинлари номига олтита сохта фирма ташкил қилиб, ушбу фирмаларга, гўёки, пандемия даврида 179 нафар ишсизлар жамоат ишларига юборилганлиги ҳақида сохта ҳужжатлар тузиб, 325,5 миллион сўм маблағни талон-торож қилган.\nЭ. жиноий йўл билан топилган маблағлар ҳисобига 2 та «Ласетти» ва 2 та «Дамас» автомашинасини сотиб олиб, легаллаштирган, - дея қўшимча қилди Йўлдошев.\nАйни пайтда Э. ва унинг жиноий шериклари қамоққа олинган, уларга нисбатан тергов ишлари ўтказилмоқда.


АҚШ тарихидаги энг қиммат уй қанча туради\nЖаҳон 10:57 / 13.08.2017 18861\nАҚШ тарихидаги энг қиммат уй сотувга қўйилди. Унинг нархи 350 млн долларни ташкил қилади. Бел-Эйр деб номланган бу уйнинг бош иморати 1933 йилда қурилган. Уй миллиардер Эндрю Жерролд Перенчиога тегишли бўлган. Лос-Анжелесда жойлашган уй унинг эгаси 86 ёшида вафот этгандан бир неча ой ўтиб август бошида сотувга қўйилди.\nУй дизайни француз неоклассикаси услубида архитектор Самнер Сполдинг томонидан бажарилган. Уйнинг майдони 2,3 минг квадрат метрни ташкил қилади. Перенчио уйни сотиб олгандан кейин шахсан ўзи дизайнер Генри Самуэл билан бирга уни реставрация қилиш ишларига бошчилик қилган. Уйни “Беверли-хиллзлик қишлоқлик” сериалида кўриш мумкин.\nУйда бош иморатдан ташқари, меҳмонлар учун коттеж, теннис корти, 40 та машинага мўлжалланган усти ёпиқ автотураргоҳ ва сув ҳавзаси мавжуд. Уй шунингдек кўчанинг нариги бетида жойлашган, АҚШнинг собиқ президенти Рональд Рейганнинг уйи ҳисобига кенгайтирилган. Перенчио бу уйни 2016 йил июнда 15 млн долларга сотиб олганди.\n17:04 / 17.03.2018 15708\n20:50 / 13.03.2018 18403\n11:03 / 13.03.2018 9924


Леонардо Ди Каприо, Ким Кардашьян ва бошқа машҳурлар қандай машина ҳайдайди? - Daryo\n08:27, 22.04.2020 72797\nМашҳурларнинг уйи, яшаш тарзи сингари қандай машина ҳайдаши жамоатчиликка ҳамиша қизиқ бўлган. Cosmopolitan нашри юлдузларнинг машина коллекциясига тўхталди.\nМодель Ким Кардашьяннинг машиналар арсеналида Platinum Motorsportдан экскулюзив тюнингли иккита Rolls Royce Ghost ҳамда турмуш ўртоғи Канье Уэст томонидан совға қилинган зирҳли Mercedes-Benz G63, оқ Ferrari 458 Italia сингари машиналарни учратиш мумкин. Бу ҳали ҳаммаси эмас, кумушранг Mercedes-Benz SLR McLaren, Bentley Continental GTC, қора ва оқ рангли Range Rover машиналари ҳам юлдуз гаражини тўлдириб туради. Кардашьян машина харид қилаётганида фақат ўзи ҳақида ўйламаслигини турмуш ўртоғига совға қилган Lamborghini Aventador’дан ҳам билиш мумкин.\nЖастин қимматбаҳо машиналарни ҳайдаётган вақтида бир неча марта папарация нишонига учраган. Унинг машиналарини кузатиб, диди чакки эмаслигини билиш мумкин. Қўшиқчи гаражида махсус буюртма асосида ишланган Ferrari 458 Italia, Audi R8 ва Porsche 911 Turbo, шунингдек, Lamborghini Gallardo ҳамда Land Rover Sport, 18 ёшга тўлганида менежери Скутер Браун томонидан совға қилинган Fisker Karma бор. Бибернинг машина тўпламида ўзи харид қилган Lamborghini Aventador, Cadillac CTS-V ва Ferrari F430 машиналарини ҳам учратиш мумкин.\nРус эстрадаси хонандаларининг ҳаммасида ҳам автомобиль парки йўқ, аммо Дима Билан бундан мустасно. Диманинг илк машинаси BMW 3 бўлган. Кейинроқ BMW 6, айни вақтда эса Mercedes-Benz GL ҳайдайди.\nАктёр экофаоллардан бири эканлиги сабаб унинг гаражида, асосан, экологик автоларни учратиш мумкин. Улардан энг қимматбаҳоси Fisker Karma бўлиб, унинг ички элементлари одамлар томонидан кесилган эмас, ўзи қулаган дарахтдан ишланган. Кейинчалик Лео Блейк Лайвли учун Toyota Prius сотиб олган. Шунингдек, Голливуд юлдузини бир неча марта CТ 200h’дан RХ Hybrid’гача бўлган Lexus’да учратишган.\nДунёнинг энг ёш бой хоними эгалик қиладиган нарсаларни кўриб унча-мунча одам ҳавас қилса арзийди. Кайлининг шахсий автопарки бор ва унга назар ташланса, Ferrari Кайлининг энг севимли машинаси эканини билиш мумкин, негаки унда айнан ушбу машинанинг 6 хил модели бор. Улардан иккитаси оқ ва ҳаворанг Ferrari Italia, учтаси Ferrari 488 ва Lа Ferrari. Фақат шугинами деб хулоса чиқаришга шошманг: Женнер арсеналида Mercedes G-Wagon, Lamborghini Aventador, Mercedes Maybach ва Rolls Royce Ghost ҳамда нархи қанчалигини тасаввур қилиб бўлмайдиган 1930 йилларнинг винтаж услубидаги Rolls Royce машинаси ҳам бор.\nРэпер Тиматининг ҳам мақтанишга арзигулик шахсий автопаркида Lamborghini Aventador, Ferrari 458 Italia, Audi R8 ва Mercedes G63 АМG, қолаверса, Porsche Cayenne Turbo, Rolls-Royce Phantom машиналари бор.\nФотогалерея: Машҳурларнинг болаликдаги суратлари\n20:48 Бугун 1936\n20:35 Бугун 3636\n20:14 Бугун 3869\n23:56, 29.07.2021 95754


Мамлакатимизда бахтимиз қомуси — Ўзбекистон Республикаси Конституцияси қабул қилинганининг 26 йиллиги муносиб кутиб олинмоқда. Ушбу қутлуғ сана муносабати билан жойларда турли тадбирлар, спорт мусобақалари ўтказилаётир.\nХусусан, Ўзбекистон мудофаасига кўмаклашувчи “Ватанпарвар” ташкилоти Хоразм вилояти кенгаши ҳамда вилоят техник ва амалий спорт турлари маркази ташаббуси билан тизим тасарруфидаги ўқув спорт техника клублари ва ўқув муассасаларининг спортчилари ўртасида икки ёш тоифасида автокўпкураш бўйича вилоят биринчилиги ташкил этилди.\nЖумладан, 18 ёшдан 25 ёшгача бўлган иштирокчилар биринчилигида шоҳсупанинг биринчи поғонасига Қўшкўпир тумани ўқув спорт техника клуби аъзоси Аброр Дурдиев кўтарилди. Эътиборлиси шундаки, 26 ёшдан 35 ёшгача бўлган қатнашчилар мусобақасида ҳам ушбу туман автокўпкурашчисига тенг келадиган рақиб топилмади. Бу ерда Шерзод Бобожонов зафар қучди. Шунингдек, Гурлан тумани ЎСТК жамоасидан Бектемир Ражапов, Боғот туманининг “Равон” ЎСТК жамоасидан Руслан Давлетов, Ҳазорасп автомобиль мактаби жамоаси аъзолари Достон Аширов ва Мурод Бегиевлар биринчилик шоҳсупасидан ўрин олишди.\nМусобақанинг ёпилиш маросимида ғолиб ва совриндор ташкилотчилар томонидан диплом ва совғалар билан тақдирланишди.


Эронлик амалдор мамлакатдаги қурғоқчиликда Исроилни айблади\n04.07.2018 15:55 0 1448\nЭрон фуқаро мудофааси ташкилоти бошлиғи генерал Ғуломмирзо Жалолий мамлакатга келаётган булутларнинг қисир эканини айтди. Бу ҳақда «Sabah» хабар бермоқда.\nПойтахт Теҳрон шаҳрида баёнот берган Жалолий: «Мамлакатимизда кузатилаётган иқлим ўзгаришида душманларнинг қўли борга ўхшайди. Буни Эрондаги илмий марказлар ҳам тасдиқлаб турибди», – деган.\nАйрим давлатлар душман давлатларнинг атроф-муҳитига жиддий зиён етказиши бор гап.\n«Исроил ва бошқа қўшни давлатлар Эрон ҳудудига кирган булутларни ёғдирмасликка ҳаракат қилаяпти. Шу боис бизнинг ёмғир ва қорларимизни ўғирлашаяпти, булутларимизни қисир қилмоқда», – деган Ғуломмирзо Жалолий.\nХориж 06/05, 19:40\nИсроилдан кескин баёнот: «Урушга сабаб бўлса ҳам Эроннинг ҳужумкорлигига барҳам беришда қатъиймиз»


ССВ: Юқумли касалликлардан ўлим кўрсаткичлари камаймоқда\nАвваллари аҳоли, айниқса, болалар ўртасида турли юқумли касалликлардан ўлим кўрсаткичлари юқори бўлган. Чунки улар қатор хавфли инфекцияларга қарши эмланмаган.\nБугунги кунда эса ўғил-қизларнинг ҳаётига зомин бўлган бундай хавфли хасталикларнинг олдини олиш имкони бор.\nСанитария-эпидемиологик осойишталик ва жамоат саломатлиги хизмати бўлим раҳбари Дилором Турсунова билан суҳбатимизни шу мавзуда давом эттирдик.\n— 2000 йилгача ўғил-қизларимиз 6 турдаги инфекцияга қарши эмланган холос, — дейди Д. Турсунова. — 2001 йилдан ҳозирги вақтга қадар яна 7 турдаги вакцина профилактик эмлаш календарига киритилиб, улар сони 13 тага етказилди.\nАна шу вакциналарнинг аксарияти бола бир ёшга тўлгунича қўлланилади. Масалан, 2001 йилдан бери 1 суткалик чақалоқлар вирусли гепатит Вга қарши ВГВ вакцинаси билан эмланади.\n2000 йилгача дифтерия, қоқшол ва кўкйўталга қарши фақат АКДС вакцинаси қўлланилган. Кейинчалик профилактик эмлаш календарига ўзгартириш киритилиб, 2, 3 ва 4 ойлик чақалоқларни Пента-1, Пента-2 ҳамда Пента-3 комбинация қилинган вакциналари билан эмлаш йўлга қўйилди.\nҚолаверса, илгари 5 ёшгача бўлган болалар вирусли диарея касаллиги туфайли ҳам нобуд бўлар эди. Бу касалликни ротавирус инфекцияси келтириб чиқариши аниқлангач, унга қарши вакцина ҳам яратилиб, 2014 йилда профилактик эмлаш календарига киритилди.\nҲозир болалар 2, 3 ва 4 ойлигида тегишли кетма-кетликда Рота-1, Рота-2, Рота-3 вакциналари билан эмланмоқда. Натижада ўғил-қизлар ўртасида вирусли диарея касаллигидан ўлим ҳолатлари кузатилгани йўқ.\n2018 йилда пневмакокк касаллигига қарши бола 2, 3 ва 12 ойлик бўлганида қўлланиладиган Пневмо-1, Пневмо-2, Пневмо-3 вакциналари профилактик эмлаш календарига киритилди.\nШу йили 2, 3, 4 ва 16 ойлик болаларни полиомиелитга қарши вакцина билан эмлаш ҳам жорий қилинди.\nБолалар 12 ойлик вақтида қизамиқ, паротит ва қизилчага қарши КПК-1, олти ёшлигида эса КПК-2 вакциналари билан эмланади.\nМиллий эмлаш календарига 2019 йилдан бачадон бўйни саратонига қарши қўлланилувчи ОПВ вакцинаси ҳам киритилди. Ҳар йили 9 ёшли 350 минг нафардан ортиқ қизлар ушбу вакцина билан эмланмоқда.\nКиритилди: 12:20 08.05.2022. Ўқилди: 1659 марта. Фикрлар сони: 0 та.


Афғонистондаги миллионлаб аҳоли учун озиқ-овқат захиралари сентябрда тугаши мумкин — БМТ – Газета.uz\nФото: UNICEF Afghanistan\nАфғонистондаги миллионлаб аҳоли учун озиқ-овқат захиралари сентябрда тугаши мумкин — БМТ\nБМТнинг расмий вакили Рамиз Алакбаров Афғонистоннинг муҳтож аҳоли қатламлариша мўлжалланган озиқ-овқат захиралари шу ойда тугаши мумкинлигини маълум қилди. Унинг сўзларига кўра, мамлакатда беш ёшдан кичик болаларнинг ярмидан кўпи тўйиб овқатланмасликдан азият чекмоқда, аҳолининг учдан бир қисмидан ортиғи етарли озиқ-овқат билан таъминланмаган. Айни пайтдаги мавжуд талабни қондириш учун озиқ-овқат секторининг ўзига камида 200 миллион доллар маблағ зарурлиги айтилмоқда.\nLotinchada 8 сентябрь 2021, 13:17 Жаҳон\nБМТнинг Афғонистондаги махсус вакили ўринбосари ва инсонпарварлик масалалари бўйича координатор Рамиз Алакбаров Афғонистонда озиқ-овқат захиралари сентябр ойида тугаши мумкинлигини маълум қилиб, халқаро ҳамжамиятни мамлакатни қўллаб-қувватлашни янада кучайтиришга чақирди.\nУнинг таъкидлашича, БМТ «етказиб бериш қарори»да қатъий бўлса-да, омон қолиш учун ёрдамга муҳтож бўлган миллионлаб одамларни қамраб олиш учун кўпроқ маблағ зарур.\nРамиз Алакбаровга кўра, мамлакатда беш ёшдан кичик болаларнинг ярмидан кўпи тўйиб овқатланмасликдан азият чекмоқда, аҳолининг учдан бир қисмидан ортиғи етарли озиқ-овқат билан таъминланмаган.\n«Афғонистонни айни пайтда мамлакат муҳтож бўлган муҳим воситалар билан таъминлашда зарур қадамларни қўйиш орқали яқинлашаётган гуманитар ҳалокатга юз тутишининг олдини олиш ниҳоят даражада муҳим. Бу ўта муҳтож қатламни озиқ-овқат, соғлиқни сақлаш ва муҳофаза қилиш хизматлари ҳамда ноозиқ-овқат маҳсулотлари билан таъминлашни англатади» — деди у.\nЯқин кунларда жанубий Афғонистондаги Мозори-Шариф аэропортида БМТ томонидан тақдим қилинган тиббий таъминот воситалари қабул қилиб олинди. Шу билан бир пайтда, Покистон чегаралари орқали қарийб 600 тонна атрофидаги озиқ-овқат маҳсулотлари юк машиналари воситасида етказиб берилди.\nФото: WFP/Arete/Andrew Quilty\nБМТ гуруҳлари аҳолига, шу жумладан, Кобул аэропортидаги 800 га яқин болаларга ичимлик суви ва канализация, шунингдек, хавфсизлик хизматларидан фойдаланиш имкониятини бериб келмоқда.\nШунга қарамай, Алакбаров Бутунжаҳон озиқ-овқат дастури доирасидаги захиралар сентябр охиригача тугаши эҳтимоли мавжудлигини таъкидлаган.\n«Ҳозирги мавжуд талабни қондириш учун энг заиф аҳоли қатламини озиқ-овқат билан таъминлаш имконини берувчи озиқ-овқат секторининг ўзига камида 200 миллион доллар керак», — дея қўшимча қилган у. — «Ва энг ҳимояга муҳтож қатлам — бу болалардир».\nБМТ яқин кунларда Афғонистон масаласида тезкор чақириқ билан мурожаат қилишни режалаштирмоқда.\nБМТнинг иккита «йирик» аъзо давлатлари ўз молиявий ёрдамини кўрсатган бўлса-да, инсонпарварлик масалалари бўйича координатор бу ҳали етарли эмаслигини айтди.\nБМТ маълумотларига кўра, ҳатто ҳозирги норозиликлардан олдин ҳам 18 миллионга яқин одам ёки аҳолининг ярми бирламчи эҳтиёжларини қондириш учун шошилинч ёрдамга муҳтож эди. Йил бошида сўралган 1,3 млрд долларлик молиялаштиришдан ҳозирга келиб 400 млн доллардан кам маблағ жалб этилган холос.\nАйни пайтда, гуманитар ёрдамлар мамлакатнинг аксарият қисмига кириб борганлиги ва 403 тумандан 394 тасида фаолият олиб бораётганлиги айтилди.


Видеокамераси бўлмаган ЙПХ ходимига ҳужжат тақдим...\n24.06.2019 16:50 0 3010\nКеласи ойдан эътиборан йўл патрул хизмати ходимлари мобил видеокамерасиз ишлай олмаслиги ҳақида эшитган бўлсангиз керак. Шу билан бирга яна қандай ўзгаришлар бўлади?\nАдлия вазирлиги матбуот хизмати бу борада маълумотлар бериб ўтди.\n1. Видеорегистраторлар далил йиғувчига айланади.\nАвтотранспортдаги видеорегистраторларда қайд этилган ҳуқуқбузарлик эндиликда далил сифатида қабул қилинади ва Маъмурий жавобгарлик тўғрисидаги кодексда белгиланган тартибда кўриб чиқилади. 1 июлдан ҳар қандай жамоат транспорти ва йўловчи ташиш фаолияти билан шуғулланувчи юридик шахслар учун автотранспорт воситаларига видеорегистраторлар ўрнатиш мажбурийдир.\n2. ЙПХ ходимида видеокамера бўлиши шарт.\nЙПХ ходими хизмат вақтида мобил видеокамерадан фойдаланиши ва бу ҳақида йўл ҳаракати қатнашчиларига маълум қилиши шарт. Шунингдек, ноқонуний хатти-ҳаракатлар содир этилса, буни исботлаш учун ушбу видео ёзувдан фойдаланилиши ҳақида ҳайдовчини огоҳлантириши лозим.\n3. Бепул тиббий хизмат чегараси аниқ бўлади.\nВилоят ва туман (шаҳар) даражасидаги стационар соғлиқни сақлаш муассасаларида аралаш молиялаштириш тизими жорий этилади, бунда кафолатланган бепул тиббий хизмат ҳажмига кирмайдиган даволаш турлари пулли асосда амалга оширилади.\n4. Айрим ерларни хусусийлаштириш имкони берилади.\nЮридик шахслар бино ва иншоотлари, саноат инфратузилмаси объектлари жойлашган ерларини, жисмоний шахслар якка тартибда уй-жой қуриш ва турар жойга хизмат кўрсатиш учун ажратилган ерларини хусусийлаштириш ҳуқуқига эга бўлади.\n5. Давлат мулкини ижарага бериш шаффоф бўлади.\nДавлат кўчмас мулк объектларини ижарага бериш бўйича савдолар «E-IJRO AUKSION» электрон савдо майдончаси орқали амалга оширилади.\n6. Мобил иловалардан таксометр сифатида фойдаланиш мумкин.\nЙўналишсиз таксилар учун талаб этиладиган тўлов терминаллари, ҳисоблагич-таксометрлар ва радиоалоқа воситалари функцияларини махсус иловалар орқали (уяли телефонлар, планшетлар, электрон тўлов тизимлари) амалга ошириш мумкин.\n7. Кира қилиш учун машинани бўяш шарт эмас.\nЙўналишсиз такси рангини қонун ҳужжатларида талаб қилинган рангга мувофиқ ҳолга келтириш учун (вилоятларда сариқ ва Тошкент шаҳрида фил суяги ранги) ўзи елимланадиган материаллардан фойдаланишга йўл қўйилади, уларни бўяш шарт эмас.\n8. Имконияти чекланган фуқаролар учун диспетчерлик хизмати.\nФавқулодда вазиятлар вазирлиги таркибида эшитиш ва нутқида муаммоси бўлган шахсларни ижтимоий қўллаб-қувватлаш диспетчерлик хизмати ташкил этилади.\n9. Заргарлик учун имкониятлар янада кенгайтирилади.\nЗаргарлик бўйича лицензияси бўлган маҳаллий ишлаб чиқарувчиларга ўзи ишлаб чиқарган заргарлик буюмларининг асиллик даражасини мустақил белгилаш ва уларга асиллик даражаси изларини қўйиш ҳуқуқи берилади.\n10. gov.uz давлат субдоменига кирганда трафик ечилмаслиги мумкин.\nТелекоммуникация операторлари ва провайдерларига давлат субдоменида (gov.uz, my.gov.uz, regulation.gov.uz, data.gov.uz, invest.gov.uz ва бошқалар) жойлаштирилган ахборот ресурсларига киришда ишлатиладиган трафик учун ҳақ олмаслик тавсия этилади.\n11. Қурилиш моллари экспорти учун сертификат ҳаражатлари давлат томонидан қопланади.\nМаҳаллий қурилиш материаллари ишлаб чиқарувчиларнинг экспорт маҳсулотини сертификатлаштириш харажатлари Экспортни ривожлантириш агентлиги томонидан қопланади.\n12. Маҳаллий электротехника махсулотлари ишлаб чиқарувчилар учун имтиёзлар.\nЭлектротехника маҳсулотларининг давлат харидларини амалга оширишда маҳаллий ишлаб чиқарувчиларга 20 фоизгача нарх преференцияси қўлланилади.\n13. ОТМ ўқитувчилари маоши ошади.\nОлий таълим муассасаларининг раҳбар ходимлари, профессор-ўқитувчилар таркиби ҳамда бюджет маблағлари ҳисобига фундаментал, амалий тадқиқотлар ва инновацион ишларнинг илмий-техника дастурларини амалга оширишда қатнашувчи илмий-тадқиқот муассасалари илмий ва раҳбар ходимларининг меҳнатига ҳақ тўлаш бўйича базавий лавозим маошлари оширилган миқдорларда тўланади.\n— халқаро ташишларда фойдаланиладиган тягач (шатакчи) автомобилларга лицензия карточкалари берилиши учун давлат божи тўланмайди;\n— «Евро-5» ва «Евро-6» экологик синф талабларига мос келадиган янги юк ва махсус автотранспорт воситаларини, шунингдек, автомобилда юк ташиш учун фойдаланиладиган тиркама ва ярим тиркамаларни, транспорт-экспедиторлик хизматларини мажбурий сертификатлаш бекор қилинади;\n— йўловчилар ташишда фойдаланиладиган автотранспорт воситаларида назорат-касса аппарати мавжуд бўлиши талаб қилинмайди;\n— автомобилда юк ташиш билан шуғулланувчи якка тадбиркорлар, шунингдек, ушбу фаолият билан шуғулланувчи юридик шахс раҳбарининг малака талабларига мувофиқлик юзасидан аттестациядан ўтиши шарт эмас;\n— автомобилда йўловчилар ва юкларни ташиш бўйича фаолиятни амалга ошириш учун лицензия олишда юридик шахсларнинг балансида транспорт воситалари мавжуд бўлиши ҳақидаги талаблар бекор қилинади.\nАдлия вазирлиги қонунчиликда янгиликлар


16 январ 2021, Тошкент вақти: 17:32\n"Роҳат" автосалонида "Damas" олиш учун навбатга ëзилишни истовчиларнинг ўзи узун навбат кутмоқда.\nСирдарëлик кичик тадбиркор Неъматилла Ғайбуллаев¸ 2010 йилда Тошкентдаги энг йирик “Роҳат”автосалонига пул ўтказиш йўли билан Дамас сотиб олиш бўйича навбатга ëзилган. Бу орада одамлар ўнлаб Дамас олиб-сотди¸ аммо менинг 446-деб қайд этилган навбатим ҳали ҳам келмади¸ дейди тадбиркор.\nOzodlikOnline интерактив дастурининг сўнгги сони Ўзбекистон автомобиль саноатидаги коррупция ва турли фирибгарлик схемаларига бағишланди.\nАна шу суҳбатни эшитиб¸ Озодликка мурожаат қилган сирдарëлик Неъматилла Ғайбуллаев¸ қаллоблик ва коррупция нафақат GM Uzbekistan ширкати¸ балки унинг дилерлик тизимларида ҳам кенг илдиз отганини айтади.\n- 2010 йилда Дамаснинг нархи 11 миллион сўм эди. Ўшанда фирмам учун уч дона Дамас олиш учун ҳужжат топшириб¸ “Роҳат” автосалонидаги навбатга 446-бўлиб ëзилганман. Ҳозир битта Дамас 30 миллиондан ошган. Лекин шунга ҳам йўқ. Ҳар ой телефон қиламан¸ йўлим тушса¸ салонга бораман. Айтадиган гапи битта – перечислениега Дамас йўқ¸ завод бермаяпти¸ навабтингиз келса¸ ўзим хабар берамиз. Бу орада битта бизнинг районда қанча одам таниш-билиш қилиб¸ устига шапкасини бериб¸ ўнталаб Дамас олди. Олти йилда ҳам навбат келмаса¸ бу қанақаси? дейди Озодликка сирдарëлик тадбиркор.\n"Роҳат" автосалонидан олти йилдан бери "Дамас" ололмаëтган тадбиркор ҳикояси\nБу мурожаат ортидан Озодлик мухбири “Роҳат” автосалони ходимидан тадбиркорнинг ушбу саволига ойдинлик киритишни сўради.\n- Машинани биз ишлаб чиқармаймиз. Завод бизга сўмда¸ перечислениега умуман Дамас бермаяпти. Машина фақат нақд долларда сотилади. Долларни қаердан оласиз¸ билмаймиз. Лекин Дамас долларда сотилмайди¸ нақд сўмга ҳам йўқ¸ перечислениега умуман¸ деди “Роҳат автосалони ходимаси.\nАйни кунларда GM Uzbekistan ширкати бош директори ва ширкат фаолиятига алоқадор ўндан ошиқ одамнинг ҳибсга олингани ва МХХ томонидан сўроқ қилинаëтгани айтилмоқда.\nБу шахслар¸ расман тасдиқланмаган маълумотларга кўра¸ турли жиноий схемалар орқали ҳужжатда Россияга экспорт қилинди¸ деб кўрсатилган машиналарни¸ Қозоғистон чегарасидаги махсус жамлоқда сақлаб¸ сўнгра ноқонуний йўл билан Ўзбекистонга “реэкспорт” қилган ва орадаги катта фарқдан тушган пулларни оффшор ҳисобларига юборган.\nЮқори лавозимли шахслар ҳомийлигида амалга оширилгани айтилаëтган биргина “реэкспорт” схемаси орқали 200 миллион доллар миқдорида даромад қилинган.


Насроний атиргули (25-қисм) | Azon.uz - Ахборот-таҳлилий портал\n1903 23:00 12.10.2019\n– Ойнур ҳам чўқинса, сизлардан битта одам камаяди. Кейин сен ҳам бир куни чўқинасан.\nУ менга, мен унга бир нималарни етказардим. Ойнур Исломдан ҳаддан ташқари нафратланарди. Ислом деганда руҳий инқирозга тушарди гўё. Оиласига нисбатан ҳам буткул исёнкор бўлганди.\n– Менинг эътиқодим шу! Ўлсам ўламан, эътиқодимдан қайтмайман! – дерди. Акаси ҳам қаршилик қилар, лекин ҳеч ким шоҳидлар каби яқинлашолмасди. Ойнур шоҳидларни инсониятнинг олий табақали вакилларидай билар, уларга маҳлиё эди.\nОйнурнинг бу ергача келиши осон бўлмаганди, илк кунларда, тадқиқ дарсларида тинчини бузган саволларига жавобан Қуръондан оятлар кўрсатиб, фикрини ўзгартиришга уринишарди.\nОйнур менга шундай деганди:\n– Бир куни тадқиқда эдик. Қуръон, Инжил, Таврот нима бўлса, барини тавсифлаяпмиз. Қуръонда “Аёллар сизнинг экин ерингиз” деган оятини шундай тушунтиришдики, аёлларни истаган кўйингизга солиб фойдаланинг тарзида тушундим. Ғазабдан ўзимни қўярга жой тополмадим. Бу динга қара, аёллардан фойдаланишга ўргатяпти деб, исёним ортди.\nБоёқиш Ойнур. У ҳам менга ўхшаб алданганди. Экин ерини камситилишдай кўришарди. Шундай кўрсатиларди. Аёлдан истаганингдай фойдалан дегани нимаси энди? Ҳолбуки, у ердаги маъно буткул ўзгариб кетарди. Уни бирови яхши ният билан тушунмагани учун ўзгартирарди, бирови атайлабдан ўзгартирарди. Ҳолбуки, бу оятда янглиш ва ҳаром жинсий муносабатлар тақиқлангани ҳақида гап кетарди. Экин майдони улар айтганидек оддий нарса эмасди. Қолаверса, “экин ери”дан ҳар ким хоҳлаганича фойдаланмас, “экини ери”дан ҳам фойдаланишнинг ўзига хос одоблари бор. Экин майдони оддий нарса бўлса, нега улар “юксак вазифа”сини “экин майдони” дейишарди? Буни сўраш ҳеч қайсимизнинг хаёлимизга келмасди. Чунки ҳаммаси аралаш-қуралаш тушунтириларди бизга.\nОйнур яна сўзида давом этди:\n– “Ҳийла” деганига ҳам жуда ҳайрон қолдим. Менга шундай айтиб беришгандики, ўйлаб, ақл ва мантиққа сиғдиролмайсан. Эркак хотинини хоҳлаган пайтида қўйиб юбориши мумкин эмиш. Ажрашганларидан кейин яна бирлашмоқчи бўлишса, хотини бошқа эркак билан турмуш қуриб ажрашмасдан аввалги эрига турмушга чиқолмасмиш. Бу қанақа аҳмоқгарчилик? Буни эшитиб тентак бўлиб қолдим.\nАслида ундай бўлмас экан. Эркак аёлини бир бор талоқ қилса, яна ярашиб кетишармиш. Иккинчи бор ҳам талоқ қўйса ҳам ярашишлари мумкин экан. Бундан кейин яна бир бор талоқ қўйилса, ана унда эркакка жазо бериш учун хотини билан яна уйланишдан маҳрум бўлар экан. Фақат аёл бошқаси билан турмуш қурса ва бева қолса, ўшандагина уйланиши мумкин экан. Масала шундай очиқ ва аниқ. Одамларга шундай тушунтирилмаса, албатта, ҳаммага бошқача туюлади. Бунинг ҳам аслида нима дейилгани тушунтирилмасди. Лекин мен Ойнурни эшитган чоғларимда ҳаддан ортиқ берилган, чин дилдан Иегова шоҳиди эдим. Мен ҳам шундай деб билардим. Ва эътиқодимга кўра Ойнур билан гаплашардим.\nОйнур тадқиқларда кўп саволлар берар, барчасига жавоб оларди. Бир кўзим доим Ойнурни кузатарди. Гулдерен туфайли маҳалламиздан ҳеч кимни оғдиролмасдик. Тадқиқларимизга қўшилганлар бўларди, Гулдерен бундан қаттиқ ғазабланарди. “Биз нега эркин ҳаракат қилолмаймиз?!” – дер, бошқа ҳеч наса демасди. Филиз устоздан ҳам дарс олар, китоблар ўқирди. Биз кўп эътибор бермаганимиз Содиқ бей, ўша каптарвоз одам билан Таркан маҳалламизни ҳайрон қолдиришганди. Лекин одамлар динини ўзгартириши учун ҳайратланиши ёки маҳлиё бўлишларининг ўзи етмас экан. Шунга қарамай, Иегова шоҳидларининг хизматлари ўн йилдан кейин янада аниқроқ кўринади деб ўйлардим. Мен бор ғайратим ва иштиёқим билан хизмат қилардим, ичимда шубҳалар бўлса-да, шоҳидлардан эдим. Мен билан шайтон шуғулланарди. Уғур ҳам Исони яхши кўриб қолди. Унга Исони севдиришни уддалагандим. Маҳалламизда номим “Насроний атиргул” бўлиб чиққанди. Фақат Гулдерен “Мусулмон атиргули” дерди. Мен унга “Насроний атиргули” дердим. Вера бўлса, исмимни унутиб юборганди. Мен ҳам унга “Насроний атиргули” дердим. Вера ҳовлига сув сепаётганида ёнига бордим. Ҳовлисида ҳар хил гуллар экилганди. Чиннигул, қизил, оқ, пушти ва қирмизи нилуфар гуллари. Худди жаннат боғига ўхшарди Веранинг ҳовлиси. Ёнидан ўтган борки, мафтун бўларди. Бобом айтган ёмонликни Вера ҳалигача қилмаганди. Боз устига, яхшилиги ортган эди. Бир куни Вера билан дардлашдик. Раҳматли онажонимнинг жанозасида бобом қилган қўпол муомалани муҳокама қилаётгандик. Лайло юмшоқ ўриндиқда ўтириб китоб ўқиётганди. Бошини бизга ўгириб суҳбатга қўшилди:\n– Мусулмонларнинг ҳаммаси ҳам шунақа, жуда қўпол бўлишади.\nГапи тугамай тасдиқладим:\n– Жуда тўғри айтяпсан, дугонажон.\nЛайло ҳам мендан илҳом олди:\n– Албатта, тўғри гапиряпман!\nВера сўзимиз бўлди:\n– Йўқ! Ундай эмас! Мен ҳақиқий мусулмон ёшларни кўрдим, улар сизлар айтганингиздек эмас! Лекин жоҳиллари ўта нодон. Худди бизнинг жоҳилларга ўхшашади. Аслида Аллоҳни севмайдилар, агар севганларида қалбларида меҳр тўла бўлади.\nЭътиқоди ўзиникидан фарқли инсонга салом ҳам беришмайди. Фақат сенинг бобонг ундай эмас, худди шундай бир воқеани ўзимизда ҳам кўргандим. Бир одам мусулмонмиди, яҳудиймиди, унча эслолмаяпман, қўшнимизнинг жанозасига келганди. Одамни калтак кўтариб қувишдан баттар қилишди. Мен доим айтаман-ку, Рабнинг ҳузурида қайси бири устун билмайман, лекин мусулмонларнинг жоҳили ҳам, насронийларнинг жоҳили ҳам бир-бирига ўхшайди. Шариатлари бошқа-бошқа бўлса-да, услублари бир хил.\nВера оқилона сўзларида давом этди:\n– Қизлар, худди ҳар доим яхши кўриниш учун махсус тайёрлангандексизлар. Худди соатдек. Лекин унутмангларки, ҳар бир ташкилот авваллари тартиб билан юргизилади, сўнгра парчалана бошлайди.\nМен бу гапга эътироз билдирдим:\n– Асло! Бизда парчаланиш бўлмайди!\nВера эътирозимга эътироз билан жавоб қилди:\n– Одам бор жойда албатта парчаланиш бўлади, жоним. Парчаланмасайди, Совет Иттифоқи коммунистлари орасида парчаланиш бўлмасди. Улар бир хил хусусиятлари бўлишига қарамай, парокандаликка учради…\n1-қисм 2-қисм 3-қисм 4-қисм 5-қисм 6-қисм 7-қисм 8-қисм 9-қисм 10-қисм 11-қисм 12-қисм 13-қисм 14-қисм 15-қисм 16-қисм 17-қисм 18-қисм 19-қисм 20-қисм 21-қисм 22-қисм 23-қисм 24-қисм


ЎЗБЕКИСТОН РЕСПУБЛИКАСИ ПРЕЗИДЕНТИ ШАВКАТ МИРЗИЁЕВНИНГ «ШАРҚ ТАРОНАЛАРИ» ЎН ИККИНЧИ ХАЛҚАРО МУСИҚА ФЕСТИВАЛИНИНГ ОЧИЛИШИГА БАҒИШЛАНГАН ТАНТАНАЛИ МАРОСИМДАГИ ТАБРИК СЎЗИ — Ishonch Gazetasi\nБугун сиз, азизлар билан гўзал Ўзбекистон диёрида, «Ер юзининг сайқали» деб ном олган қадимий ва бетакрор Самарқанд шаҳрида кўришиб турганимдан бахтиёрман.\nБарчангизни «Шарқ тароналари» ўн иккинчи халқаро мусиқа фестивалининг тантанали очилиши билан чин қалбимдан муборакбод этаман.\nМустақил Давлатлар Ҳамдўстлиги Ижроия қўмитаси раиси Сергей Лебедевга, Россия Федерацияси Президентининг маданият масалалари бўйича маслаҳатчиси Владимир Толстойга, Қозоғистон Республикаси маданият ва спорт вазири Ақтўти Раимқуловага, Қирғизистон Республикаси маданият, ахборот ва туризм вазири Азамат Жаманқуловга, Тожикистон Республикаси маданият вазири Шамсиддин Орумбекзодага, Туркманистон маданият вазири Атагелди Шамурадовга, Бангладеш Халқ Республикаси маданият вазири Муҳаммад Холидга, Бутан Қироллиги маданият ва ички ишлар вазири Шеруб Гйелтшенга, Польша Республикаси маданият ва миллий мерос вазири ўринбосари Павел Левандовскига, Буюк Британия Парламенти Лордлар Палатаси аъзоси Муҳаммад Илтоф Шайхга, Беларусь Республикаси Миллий Мажлиси сенатори Екатерина Дуловага, Япониянинг Нара шаҳри мэри Мотонобу Накагавага, Корея Республикаси Андонг шаҳри мэри Квон Ёнг Сега, Лал Баҳодур Шастри институти раиси, Ҳинд – ўзбек дўстлик алоқалари кенгаши президенти Анил Шастрига, хорижий давлатлар ва халқаро ташкилотларнинг Ўзбекистондаги муҳтарам элчилари ва вакилларига, фестивалимизни жаҳон миқёсида ёритиш мақсадида юртимизга келган оммавий ахборот воситалари ходимларига чуқур ташаккур изҳор этаман.\nБугунги анжуманимизда дунёнинг барча қитъаларидаги 75 та давлатдан 340 нафар азиз меҳмонимиз иштирок этмоқда.\n«Шарқ тароналари» халқаро мусиқа фестивали улар орасида ўзининг алоҳида ўрни, шуҳрати ва мақоми билан ажралиб туради.\nЎтган салкам чорак аср давомида Самарқанднинг мовий гумбазлари, юлдузли осмони остида қанчадан-қанча сеҳрли наволар, ҳаётбахш оҳанглар янгради.\nАйни пайтда буюк француз адиби Виктор Гюгонинг «Эзгулик ва ҳамжиҳатлик – инсон маънавий оламининг қуёшидир» деган ҳикматли сўзлари мана шундай юксак ғоялар билан уйғун ва ҳамоҳангдир.\nМана шу юксак саҳнага – кўркам ва муҳташам Регистон майдонига қадам қўйган ҳар бир санъаткор, миллати, тили ва динидан қатъи назар, башарият фарзанди сифатида дилларни дилларга, элларни элларга боғлайди.\n«Шарқ тароналари» халқаро мусиқа фестивалида орттирган тажрибамизга таянган ҳолда, биз биринчи марта Шаҳрисабз шаҳрида Халқаро мақом санъати анжуманини, Термиз шаҳрида Халқаро бахшичилик санъати фестивалини ўтказдик.\nЎйлайманки, сизлар ана шу ижод масканларига ҳам ташриф буюриб, ёшларимиз учун маҳорат дарслари бўлиб хизмат қиладиган учрашув ва суҳбатлар ўтказасиз.\nСанъатни, куй-қўшиқни севадиган, ижод аҳлини муносиб қадрлайдиган эл-юртимиз ушбу анжуманни қувонч билан кутиб олмоқда.\nФестиваль доирасида бўлиб ўтадиган «Шарқ халқлари анъанавий мусиқа санъатини ривожлантириш истиқболлари» мавзусидаги халқаро илмий-амалий конференция ишига ҳам омадлар тилайман.\nМусиқа санъатига садоқатингиз, уни асраб-авайлаш ва ривожлантириш йўлидаги меҳнат-у маҳоратингиз, улкан ҳиссангиз учун барчангизга яна бир бор чексиз эҳтиромимни билдираман.\nДТМ: имтиҳонда қандай янгиликлар бор?


Азизлар, "Қалбга яқин қўшиқлар" дастуримизнинг бугунги сонида форс ва ўзбек тилларида ижро этилган дилрабо қўшиқларни сиз азиз тингловчиларга тақдим этамиз. Бу мусиқий дастуримиз сиз азизларга ёқади ва манзурингиз бўлади деган умиддамиз!\nБаҳор фасли ҳам кириб келди. Инсонлар бу фаслни хуш кўришларининг асл сабаби, атрофда янгиланиш, уйғониш, гўзалликнинг ҳукмронлик қилиши ва қут-барака, ризқ-рўз кириб келиши билан боғлиқ бўлса керак. Осмонда қуёш чарақлаб, ҳамма ер кўм-кўк бўлиб, чаманзорлар гуллаб-яшнай бошлайди. Албатта табиатнинг бу мўъжаз ишини кўриб кўнгиллар яйрай бошлайди.\nАлбатта кўнгиллар қувончини қўшиқ ва тарона билан изҳор этиш мумкун. Яхшиси келинг биргаликда таҳририятимиз томонидан танлаб олинган Мажид Ахшобий ижросида "Моҳ дар омад" чиройли қўшиқни эшитайлик. Марҳамат тингланг!\nАзизлар, радиомизнинг почтасига Сурхондарё ва Намангон вилоятларидан мухлисларимиз Ойбек, Жамшид ва Гулфинур мактуб ёзиб Узбекистоннинг таниқли ва севимли хонандаларидан бўлмиш Шоҳжаҳон Жураев ижросида "Ёмғир" номли қўшиғини тинглаш истагини билдиришган. Шоҳжаҳон Жураев санъат майдонида ўз овози, услуби ва йўналиши билан мухлислар кунглидан жой олган.\nАзизлар, мухлисларимизнинг истак -хоҳишларини эътиборга олган ҳолда уларга миннатдорчилик билдириб, бу санъаткор ижросида "Ёмғир" номли чиройли ва ёқимли қўшиқни эшитишга даъват этамиз.Марҳамат тингланг.\nАзиз мухлислар, Самарқанд шаҳридан Баҳодур ва Диёрбек акаларимиз почтамизга мактуб йўллаб Ўзбекистон ва Тожикистон халқ артисти Мардон Мавлонов ижросида "Самарқанднинг қизлари" қўшиғини тинглаш истагини билдиришган.\nДастуримиз якунида ана шу биродарларимиз тинглаш истагини бажо келтириб бу дилрабо қўшиғини манзурингизга ҳавола этамиз. Марҳамат тингланг.


Музокаралардан сўнг 14 нафар ўзбекистонлик Жанубий Кореяга жўнаб кетди\n10:10 29 Ноябр 2020\n11:36 10.10.2020 (Янгиланган 11:37 10.10.2020) Ҳавола олиш\nТОШКЕНТ, 10 окт - Sputnik. Ташқи меҳнат миграцияси агентлиги томонидан Кореянинг Инсон ресурсларини ривожлантириш хизмати билан олиб борилган музокаралар натижасида ушбу фуқаролардан 14 нафари "Тошкент-Истанбул-Сеул" транзит авиарейси орқали учиб кетди.\nЖорий йил 8 октябрь куни 22 нафар фуқаронинг Корея Республикаси талабига кўра ушбу мамлакат элчихонаси томонидан тавсия қилинган "Кorean No 1 Laboratory" хусусий тиббиёт муассасасидан коронавирус инфекциясига тестдан ўтиши ташкиллаштирилди. Улардан 8 тасида коронавирус инфекцияси аниқлангани сабабли Жанубий Кореяга кетиш учун рухсат берилмади.\nШуни алоҳида таъкидлаш жоизки, мазкур 14 нафар фуқаро 13 июлда Жанубий Кореядаги иш жойига жўнаб кетиши режалаштирилган бўлиб, бироқ Ўзбекистон Республикаси ҳудудидаги эпидемиологик вазиятни кескинлашганлиги сабабли қолдирилган эди.\nПандемия даврида Корея Республикасига кириб бориш учун рухсат олиш розилик битимини тўлдиришдан олдин карантинда сақлаш жойини иш берувчи билан аниқлаштириш ҳамда розилик битимига ҳаққоний маълумотларни киритиш, карантин жойи корхона жойлашган ҳудудда бўлиши лозим. Иш берувчининг меҳнат мигрантини чақириш ҳақидаги розилик хати қўллаб-қувватланади.\nНотўғри берилган маълумотлар, Ўзбекистондаги турли тўловлардаги қарздорликлар фуқаронинг Корея Республикасига кириб боролмаслигига ҳамда ушбу мамлакат ҳудудига кириш учун тақиқ қўйилишига сабаб бўлиши мумкин.\nМаълумотларга кўра, Корея Республикасида ишлаш вақтида меҳнат таътили олиб Ўзбекистонга келган баъзи фуқаролар Туркия ва бошқа давлатлар орқали Корея Республикасидаги иш жойига боришга ҳаракат қилган ва улар ушбу давлат аэропортидан Ўзбекистонга қайтарилган. Фуқаролардан ушбу ҳолатга ўхшаш таваккалчиликларни қилмасликларини маслаҳат берамиз.\nМазкур 14 нафар фуқаро Корея Республикасига етиб боргач коронавирус инфекцияси учун яна тест топширади. Тест натижалари Корея Республикасига ишлаш учун кетувчиларнинг навбатдаги оқимига таъсир қилиши мумкин.


PressReader - ICTNEWS: 2018-08-28 - Ички ишлар органлари фаолиятида ахборот технологияларидан фойдаланиш масалалари\nИчки ишлар органлари фаолиятида ахборот технологияларидан фойдаланиш масалалари\nICTNEWS - 2018-08-28 - МУНДАРИЖА ИЮЛЬ - ШОХРУХ РАХМАТ\nҲозирги вақтда ахборот-коммуникация технологияларидан ҳаётнинг барча жабҳаларида фойдаланиб келинмоқда, шу жумладан ҳуқуқ-тартибот органлари фаолиятида ҳам. Жиноятчилик билан курашиш амалиётининг ривожланиши, хавфсизлик ва жамоат тартибини таъминлаш - ички ишлар органлари олдида турган вазифаларни муваффақиятли бажариш, аксарият ҳолатларда улар фаолиятининг ахборот ва таҳлилий таъминланганлик даражаси билан белгиланишини кўрсатади.\nФаолиятга автоматлаштиришни жорий қилиш, компьютер технологияларидан фойдаланиш жараёнидаги катта ҳажмдаги маълумотлар билан ишлар юкини енгилаштиришга ёрдам берган ҳолатларда айниқса асқотади. Бу ўз ўрнида, иш жараёнида вақтнинг тежалишига, вазифаларни бажариш сифати ва тезкорлигининг ошишига олиб келади.\nИчки ишлар органлари таркибида ахборот технологияларидан фойдаланиш соҳасида давлат сиёсатини шакллантириш ва амалга ошириш учун масъул бўлган малакали ходимларга эга бўлинмалар ташкил қилинди, ахборот технологияларидан фойдаланиш давлат дастурларини ва лойиҳаларини идоралараро мувофиқлаштириш тизимининг асоси шакллантирилмоқда.\nАхборот технологияларидан фойдаланиш жараёнларини бошқариш сифати ошиб бормоқда.\nШу каби ишлар Ўзбекистон Республикаси ички ишлар тизимида, хусусан, қўриқлаш бўлинмаларида қай даражада олиб борилаётганлиги билан танишиш мақсадида жорий йилнинг 6 август куни Ўзбекистон Миллий матубот марказида “Қўриқлаш хизматининг бугунги кундаги янги технологиялардан фойдаланган ҳолда олиб бораётган ишлари” мавзусида матубот анжумани ўтказилди.\nМазкур тадбирда, жумладан, Ўзбекистон Республикаси Вазирлар Маҳкамасининг 2018 йил 23 июндаги “Ички ишлар органлари қўриқлаш хизмати фаолиятини тубдан ислоҳ қилиш чора-тадбирлари тўғрисида”ги 421-сон Қарорига асосан, Қўриқлаш хизмати зиммасига юклатилган вазифалар доираси янада кенгайиб, бугунги кунда техник қўриқлаш йўналишига алоҳида катта эътибор қаратилаётганлиги ҳақида сўз юритилди.\nШунингдек, анжуманда Қўриқлаш хизмати мустақиллик йиллари даврида ички ишлар идораларининг энг йирик бўлинмаларидан бирига айланиб, ҳозирги пайтда жамоат жойларида хавфсизликни таъминлаш, давлат, халқ ва шахсий мулкни жиноий тажовузлардан ҳимоя қилиш, уларнинг талон-тарож этилишининг олдини олиш борасида кенг кўламдаги чора-тадбирлар амалга оширилаётганлиги ҳақида таъкидлаб ўтилди.\nҚўриқлаш ва муҳофаза қилиш хизмати моддий-товар бойликларни, хусусан: техник қўриқлаш; милиция постлари орқали қўриқлаш; қўриқлаш милиция йўналишлари орқали қўриқлаш; ҳарбийлаштирилган соқчилик бўлинмалари орқали қўриқлаш; қоровул бўлинмалари ёрдамида қўриқлаш орқали амалга оширилаётганлиги маълум қилинди.\nЎзбекистон Республикасининг “Ички ишлар органлари тўғрисида”ги Қонуни ва Ўзбекистон Республикаси Президентининг 2017 йил 10 апрелдаги “Ички ишлар органлари фаолиятининг самарадорлигини тубдан ошириш, жамоат тартибини, фуқаролар ҳуқуқлари, эркинликлари ва қонуний манфаатларини ишончли ҳимоя қилишни таъминлашда уларнинг масъулиятини кучайтириш чора-тадбирлари тўғрисида”ги 5005-сон ҳамда Ўзбекистон Республикаси Вазирлар Маҳкамасининг 2018 йил 23 июндаги “Ички ишлар органларининг қўриқлаш хизмати фаолиятини тубдан ислоҳ қилиш чора-тадбирлари тўғрисида”ги 421-сон Қарорига мувофиқ кенг қамровли ислоҳотлар олиб борилаётганлиги, айниқса техник қўриқлаш йўналишига алоҳида эътибор қаратилмоқда.\nМаълумотларга кўра, республика ички ишлар органларининг қўриқлаш бўлинмалари томонидан 2018 йилнинг 7 ойи давомида 26953 та халқ хўжалиги объекти ва 12104 та фуқаролар хонадони қўриқланиб келинмоқда.\nАмалга оширилган таҳлиллар ўтган йилнинг шу даврига нисбатан қўриқлашнинг барча йўналишлари бўйича қўриқланаётган объектлар сони ошганини кўрсатмоқда. Хусусан, ҳарбийлашган соқчилик қўриғидаги объектлар 45,9 фоизга, қоровуллар томонидан қўриқланаётган объектлар 20,2 фоизга, Техник қўриқлаш марказларининг мустақил қўриғидаги объектлар 12,0 фоизга, қўриқлаш йўналишлари қўриғидаги объектлар 17,9 фоизга, шаҳодатланган қўриқлаш постлари қўриғидаги объектлар эса 0,5 фоизга ошган.\nИчки ишлар тизимида қўриқланаётган объект, хонадон ва йўналишларга 2015 йилда 18 та, 2016 йилда 17 та, 2017 йилда 14 та, жорий йилда эса 23 та жиноий тажовузнинг олди олинди. Ўтган йиллар давомида қўриқлашга олинган объект ва хонадонларнинг бирортасида ўғирлик содир бўлишига йўл қўйилмади.\nШунингдек қўриқлаш бўлинмаларида моддий-товар бойликларни кузатиб бориш бўйича 85 та кузатув йўналишлари фаолият кўрсатмоқда. Ички ишлар идораларининг мутасадди ходимлари томонидан олиб борилган ташвиқот ва тарғибот ишлари натижасида жорий йилнинг 7 ойи давомида 4369 та объект, 2907 та хонадон қўшимча тарзда қўриқлашга олинган.\nБугунги кунда қўриқланаётган объектлардан 24828 таси хавфсизлик сигнализацияси билан жиҳозланган. Жорий йилда қўшимча тарзда қўриқлашга олинган объектларнинг 4029 таси сигнализация билан жиҳозланишига эришилган бўлса, 2681 та объект қўшимча тарзда техник қўриқлаш марказлари томонидан қўриқлашга олинди.\nРеспублика ички ишлар органларининг қўриқлаш бўлинмалари ўз фаолиятида 1141 та замонавий техник воситалар билан жиҳозланган автотранспорт воситаларидан фойдаланмоқдалар. Аҳоли ва тадбиркорларнинг янада кенгроқ қатламларини қамраб олиш, хизмат кўрсатиш кўламини ошириш мақсадида ИИВ Қўриқлаш бош бошқармаси Матбуот хизмати томонидан 10 дан ортиқ ижтимоий-тарғибот роликлари ишлаб чиқилиб, Ўзбекистон Миллий телерадиокомпаниясининг телеканалларида 680 марта, Ўзбекистон кабель телевидениеси орқали 1440 марта, хусусий телеканалларда эса 480 марта чиқишлар уюштирилди. Шу билан бирга, марказий ва маҳаллий оммавий ах- борот воситаларида 1370 марта чиқишлар амалга оширилди.\nРеспубликада алоқа коммуникациялари ва ахборот узатиш тузилмаларининг шиша-толали алоқа тармоқларига ўтилганлиги Техника қўриқлаш пунктларини ушбу тармоқларда ишлайдиган ускуналар билан қайта жиҳозлаш заруратини юзага келтирди.\nДавомли ўрганишлар, изланиш ва синовлар асосида маҳаллий иқлим шароитига мос келадиган техник қўриқлаш ускуна ва технологиялар танлаб олиниб, фаолият давомида ушбу тармоқлардан фойдаланиш учун уларни жорий этиш бўйича тегишли ишлар амалга оширилди. Шиша-толали алоқа тармоқларидан фойдаланиш қулай ҳисобланади, чунки улар ёрдамида маълумотларни узатиш тезлиги ва ҳажми юқори бўлади ҳамда иқтисодий жиҳатдан ҳам мақбулдир. Бундай алоқа тармоқлари орқали ички ишлар идораларида маълумот узатишнинг кўплаб турлари йўлга қўйилган, хусусан, рақамли телефон, видео ва бошқа сигналларни узатиш имкониятлари мавжуд. Буларга сарфланган харажатлар қисқа муддатларда қопланиши ҳам катта аҳамиятга эга.\nТизимда жорий этилаётган замонавий қурилмалар шиша-толали алоқа тармоқларининг барча имкониятларидан тўлиқ фойдаланади. Жумладан, Интернет тармоғи, рақамли, модемли телефон тармоқлари, GSM уяли алоқа каналлари ҳамда ультра-қисқа тўлқинли радио тармоқларида ишлайди.\nРеспублика бўйича 140 та автоматлаштирилган марказий кузатув ва хабар узатиш тармоғини яратиш режалаштилди. Булардан 15 таси мониторинг маркази ва 125 таси техник қўриқлаш пунктлари ташкил қилади.\nТехник қўриқлаш йўналишини ривожлантириш уч босқичдан иборат бўлиб, ҳозирда биринчи босқич якунланиб, иккинчи босқичдаги ишлар фаоллик билан амалга оширилмоқда. Қўриқлаш хизматига замонавий технологияларнинг жорий қилиниши қуйидаги қўшимча хизматларни кўрсатиш имконини беради:\n• кўп қаватли биноларнинг умумий кириш эшикларини интеграллашган қўриқлаш-ёнғин сигнализацияси воситалари орқали қўриқлаш;\n• видеокузатув мосламалари орқали қўриқлаш;\n• кириб-чиқиш назорати ва бошқарув қурилмалари билан ишлаш;\n• кабелли коллекторлар ва магистраллар қурилмаларини қўриқлаш;\n• банкоматларни қўриқлаш; магистрал нефть ва газ қувурларини қўриқлаш;\n• транспорт воситаларини қўриқлаш;\n• террористик ҳаракатларга қарши самарали курашиш учун узоқ масофалардан аниқлайдиган қурилмалар ёрдамида объектларни қўриқлаш;\n• телефон алоқаси мавжуд бўлмаган жойларда GSM уяли алоқа каналлари орқали қўриқлашни амалга оширади.\n2018 йил 27 июль куни Ўзбекистон Республикаси Президенти Ш.М.Мирзиёев раислигида ўтказилган видеоселектор йиғилишида билдирилган танқидий фикрлардан сўнг, хизмат фаолияти янада фаоллаштирилди.\nХусусан, биринчидан, “Хавфсиз хонадон” махсус режаси ишлаб чиқилиб, бутун республика бўйича амалга киритилди. Бунинг натижасида ҳафта ичида 400 дан ортиқ хонадон қўшимча равишда қўриқлашга олинди.\nИккинчидан, қўриқлаш хизматини мутлақо янги тизимга айлантириш, давлат-хусусий шерикчиликка мувофиқ сервис хизматларини ташкил этиш бўйича Президент Қарорининг лойиҳаси тайёрланди.\nУчинчидан, Тошкент шаҳрида жорий этилган интеграллаштирилган қўриқлаш тизимлари ва инновацион қўриқлаш моделини республика бўйича татбиқ этиш белгиланди.\nТўртинчидан, аҳолининг барча қатламлари манфаатларини эътиборга олиб, кейинги олти йил давомида хонадонни қўриқлаш нархи ўзгартирилмади (ойига 17 минг сўм). Эндиликда бу борада янада кўпроқ қулайлик жорий қилинди. Жумладан, хонадонларга сигнализация воситалари ва бошқа жиҳозлар бепул ўрнатилмоқда.\nБешинчидан, тадбиркорлик объектларига қўриқлаш хизматларини кўрсатиш кўлами кенгайтирилади. Уларга техник қўриқлаш хизмат нархидан 40 фоизгача бўлган чегирмалар белгиланди (амалда соатига 2 355 сўм), шунингдек бундан кейин ушбу объектларга сигнализация воситалари ва бошқа жиҳозлар бепул ўрнатилади.\nОлтинчидан, босқинчилик жиноятларининг олдини олиш мақсадида аҳоли ва тадбиркорларга “тревога” тугмаси бўйича хизмат кўрсатиш нархининг ўрта ҳисобда 50-60 фоизга арзонлаштирилиши кўзда тутилган (ҳозирда соатига 1766 сўм). Ушбу “тревога” тугмачаси хизмат туридан кассалар, банклар, кўнгилочар муассасалар самарали фойдаланиб келмоқда. Шунингдек ўз ҳаёти, соғлиғи, хотиржамлигини ўйлаган фуқаролар ҳам хизматнинг ушбу туридан фойдаланади. Хизматнинг бу турида мижоз ўзига керакли вақтда “тревога” тугмачасини босиш орқали қўриқлаш хизмати ходимларини хонадон, дўкон, кўнгилочар масканлар, яъни тугмача қаерга ўрнатилган бўлса, ўша ерга чақириши мумкин.


Си Цзинпин партиядошларини Хитой ҳақида “ёқимли тасаввур” яратишга чақирди\n27 май 2022, Тошкент вақти: 23:40\nХитой раҳбари Си Цзинпин Коммунистик партия аъзолари билан учрашувда мамлакатда “дўстлар даврасини кенгаштириш зарур”лигини билдирди. Бу ҳақда Би-Би-Си Хитойнинг Xinhua давлат агентлиги маълумотига таянган ҳолда хабар қилди.\nСи Цзинпин ўз партияси аъзоларини Хитой ҳақида “ишончли, ёқимли ва ҳурматга сазовор” тасаввур яратишга чақирган.\nБи-Би-Си суҳбатлашган таҳлилчилар бу “Хитой ўз дипломатик сиёсати ўзгартириши мумкин”лиги ишораси бўлиши мумкинлигини айтишган.\nСи Цзинпин мазкур баёнотни Хитой ва Ғарб ўртасидаги алоқалар кескинлашган бир пайтда берди. Халқаро ташкилотлар ва Ғарб давлатлари Хитойни Шинжонда уйғур, қозоқ ва бошқа миллатга мансуб мусулмонларга босим кўрсатиш, уларни қайта тарбия қилиш лагерларига қамаш ҳамда Ҳонконгда демократ фаоллар ҳаракатини бостиришда айбламоқда.\n31 май куни Хитой лидери партия аъзоларига Хитой “ўзига дўстлар топиши ва улар билан бирлашиши ҳамда халқаро даражада фикр алмашиш чоғида доим дўстлар даврасини кенгайтириб бориши лозим”лигини таъкидлаган.\nБундан ташқари, Си Цзинпин Хитой бошқа давлатлар билан муносабатларда “очиқ, ишончга сазовор ва мувозанатли” бўлиши кераклигини билдирган.\nСи Цзинпин Хитойни 2012 йилдан буён бошқариб келади. Экспертлар унинг бошқарувини авторитаризмнинг кучайиши билан боғлаб келадилар.


18:05 10.10.2019 Ҳавола олиш\nТОШКЕНТ, 10 окт – Sputnik. Ушбу йилнинг 9 ойида Ўзбекистонда халқаро пул ўтказмалари умумий ҳажми - 5,2 миллиард долларга етди. Шундан 4,5 млрд. $ - жисмоний шахслардан Ўзбекистонга келиб тушган пуллар ва 0,8 млрд $ – хорижга юборилган пуллар, деб хабар қилмоқда Марказий банк.\n“Халқаро пул ўтказмалари орқали республикамизга кириб келган валюта маблағлар ҳажми ўтган йилнинг шу даврига нисбатан 18% га ошди”, - дейилган хабарда.\nЭслатиб ўтамиз, 2018 йил январь-сентябрь ойида Ўзбекистонда юборилган валюта миқдори 3,8 мрлд. Долларни ташкил қилган эди.\nХалқаро пул ўтказмалари ва ички бозорда валюта айирбошлаш ҳажми\nШунингдек, Марказий банк Ўзбекистон ички валюта бозори 2019 йилнинг 9 ойида 1,3 баравар ўсганини хабар қилди.\n“2019 йилнинг 9 ойи давомида ички валюта бозорида юридик ва жисмоний шахслар томонидан амалга оширилган валюта олди-сотди операцияларининг жами айланма ҳажми 24,3 мрлд. АҚШ долларини ташкил этиб, ўтган йилнинг мос давридаги кўрсаткичга (18,3 мрлд. долл.) нисбатан 1,3 баробарга ошди”, - дейилган хабарда.\nБанк хабарида айтилишига кўра, ички бозорда валютага бўлган талаб (7,7 млд) таклифдан (4,8 млрд) кўра кўпроқ бўлгани туфайли Марказий банк томонидан қўшимча валюта интервенциялари бўлиб турган.\nИчки бозорда хорижий валютага талаб ва таклиф миқдори


Ҳуқуқ фаоллари диндор маҳкумлар аҳволидан хавотирда\n31 октябр 2020, Тошкент вақти: 16:53\nЎзбекистон қамоқхоналарида диний сабабларга кўра судланганларнинг аҳволи энг оғир бўлиб қолаяпти. Бу ҳақда 12 май куни журналистларга Ўзбекистон мустақил ҳуқуқ ҳимоячиларининг ташаббускор гуруҳи раиси Суръат Икромов маълум қилди.\nҲуқуқ фаолига кўра, уч ака-ука Мирзаевлар қийноққа солинган, уларга нисбатан Ўзбекистон Жиноий кодексининг 221-моддаси (“Жазони ижро этиш муассасаси маъмуриятининг қонуний талабларига бўйсунмаслик”) бўйича асосланмаган айбловлар қўйилган.\nМасалан, Абдукарим Мирзаев 2009 йил февралида конституциявий тузумга тажовуз қилиш; диний, экстремистик, сепаратистик, фундаменталистик ёки бошқа тақиқланган ташкилотлар тузиш, уларга раҳбарлик қилиш ва иштирок этишда айблов бўйича 8 йилга қамалган эди. 2017 йилнинг январида Абдукаримнинг қамоқ муддати тугашига бир ой қолганида унга нисбатан керакли тартибда сочини олдирмагани учун Ўзбекистон ЖКнинг 221-моддаси бўйича яна иш қўзғатилган. Суд унга яна уч йил қамоқ жазоси қўшиб берган.\nАҳмадилло Мирзаев 2016 йил 18 майида 5 йилга озодликдан маҳрум этилган эди. 2009 йил декабрида қамоқ муддати тугашига 4 ой қолганида унга нисбатан янги жиноий иш қўзғатилган ва 6 йилга озодликдан маҳрум этилган. 2017 йил 6 январида Аҳмадиллонинг иккинчи муддати тугашига бир ой қолганида Мирзаевга нисбатан 221-модда бўйича (йиғиштирилмаган ётоқ ўрни учун ) янги жиноий иш қўзғатилди ва яна 4 йилу 7 ой қамоқ муддатини қўшиб берилди.\nАбдувоҳид Мирзаев 2006 йилда қайтадан 11 йилга озодликдан маҳрум этилган эди. 2017 йил апрелида унинг қамоқ муддати якунланган, бироқ яқин қариндошлари унинг қаерда экани ҳақида ҳеч қандай маълумот ололмаяпти.


Ўзбекистонда судда ҳокимликларнинг 42 фоиз қарори ноқонуний деб топилган - 21.06.2020, Sputnik Ўзбекистон\nОлий Мажлис Сенати раиси Танзила Норбоеванинг таъкидланишича, ҳокимликларнинг ноқонуний қарорларидан биринчи навбатда халқ азият чекмоқда. 21.06.2020, Sputnik Ўзбекистон\n19:02 21.06.2020 (янгиланди: 19:06 21.06.2020)\nОлий Мажлис Сенати раиси Танзила Норбоеванинг таъкидланишича, ҳокимликларнинг ноқонуний қарорларидан биринчи навбатда халқ азият чекмоқда.\nТОШКЕНТ, 21 июн — Sputnik. Ўзбекистонда 2019 йилда судларда ҳокимларнинг 42 фоиз қарорлари ноқонуний деб топилган. Бу ҳақда Олий Мажлис Сенати раиси Танзила Норбоева 19 июнь куни ўтказилган бешинчи ялпи мажлис давомида маълум қилди.\nСенат раиси мажлис давомида ҳокимликларда ишлайдиган мутасаддиларнинг ҳуқуқий саводхонлигини оширишга кўпроқ эътибор қаратиш лозимлигини таъкидлади.\n“Ўтган йилда судлар томонидан кўрилган 3000 ишнинг 1253 тасида, яъни 42 фоизида ҳокимларнинг қарори ноқонуний деб топилган. Қаранг, ҳокимликда ишлайдиган мутасадди раҳбарлар ва турли структураларда ишлайдиганлар ноқонуний қарор тайёрлаб, ҳокимларга имзога беришган. Ачинарлиси, бунинг оқибатида халқимиз азият чекмоқда”, - деди Сенат раиси.\nСенат раиси адлия вазирига ҳокимликда ишлайдиган мутахассислар ҳуқуқий маданиятини ошириш зарурлиги бўйича тавсия берди. Ҳокимлар томонидан йўл қўйилаётган ноқонуний хатти-ҳаракатлар назоратга олиниб, тегишли чоралар кўриш талаб қилинишини қайд этди.